খ্রিষ্টানদের বড়দিন ও কুরআনের বর্ণনায় হজরত ঈসা – নারদ বার্তা\nনীড় পাতা / ধর্ম / খ্রিষ্টানদের বড়দিন ও কুরআনের বর্ণনায় হজরত ঈসা\nখ্রিষ্টানদের বড়দিন ও কুরআনের বর্ণনায় হজরত ঈসা\nসম্পাদক ডিসেম্বর ২৯, ২০১৯\tধর্ম, শিরোনাম 97 Views\nখ্রিষ্টান সম্প্রদায়ের প্রধান উৎসব ও প্রার্থনার দিন ২৫ ডিসেম্বর তথা বড়দিন। খ্রিষ্টানদের ধর্ম বিশ্বাস মতে, ‘এই দিনেই খ্রিষ্টান ধর্মের প্রবর্তক যিশুখ্রিস্ট পৃথিবীতে এসেছিলেন। খ্রিষ্টান সম্প্রদায় হজরত ঈসা আলাইহিস সালামকে যিশুখ্রিস্ট হিসেবে আখ্যায়িত করেন।\nসারাবিশ্বসহ বাংলাদেশেও এ দিনটি যথাযথ মর্যাদায় আনন্দ উৎসব, ধর্মীয় আচার ও প্রার্থনার মধ্য দিয়ে খ্রিষ্টানরা উদযাপন করে থাকেন। সময়ে পরিমাপে নয় বরং সম্মানের সঙ্গে এ দিনটিকে তারা বড় দিন হিসেবে পালন করে থাকেন। এ দিনে বাড়িঘর বর্ণিল আলোয় সাজিয়ে তোলেন।\nখ্রিষ্টানদের যিশুখ্রিস্ট ছিলেন মহান আল্লাহ তাআলার প্রেরিত নবি ও রাসুল। আল্লাহ তাআলা যুগে যুগে পথহারা মানুষকে সঠিক পথের সন্ধান দিতে অসংখ্য নবি রাসুল পাঠিয়েছেন। তাদের একজন হজরত ঈসা আলাইহিস সালাম। তিনি শুধু খ্রিষ্টানদের কাছে সম্মানিত এমনটি নয়, বরং মুসলিম ধর্ম বিশ্বাসেও তিনি সম্মানের স্থানে অধিষ্ঠিত। খ্রিষ্টানদের কাছে যিনি যিশুখ্রিস্ট তিনি মুসলিমদের কাছে হজরত ঈসা আলাইহিস সালাম।\nপবিত্র কুরআনুল কারিমে হজরত ঈসা আলাইহিস সালাম-এর জন্ম থেকে শুরু করে অনেক বিষয়ই বর্ণিত হয়েছে। যার কিছু ধারা বর্ণনা তুলে ধরা হলো-\nআল্লাহ তাআলা হজরত ঈসা আলাইহিস সালাম নিজ অনুগ্রহ ও শক্তিকে পিতা ছাড়াই দুনিয়াতে পাঠিয়েছেন। কুরআনুল কারিমে তার জন্ম সম্পর্কে এভাবে বর্ণনা করা হয়েছে। আল্লাহ তাআলা বলেন-\n‘যখন ফেরেশতারা বললো, হে মারইয়াম! আল্লাহ তোমাকে তার এক সুমহান বানীর সুসংবাদ দিচ্ছেন, যার নাম হলো মাসিহ ঈসা ইবনে মারইয়াম। দুনিয়া ও আখেরাতে তিনি মহাসম্মানের অধিকারী এবং আল্লাহর একান্ত প্রিয়জনদের অন্তর্ভুক্ত হবেন। যখন তিনি মায়ের কোলে থাকবেন এবং পূর্ণ বয়স্ক হবেন তখন তিনি মানুষের সাথে কথা বলবেন। আর তিনি সৎকর্মশীলদের অন্তর্ভুক্ত হবেন।’ (সুরা আল-ইমরান : আয়াত ৪৫-৪৬)\nহজরত ঈসা আলাইহিস সালাম এর মা মারইয়াম, খ্রিষ্টানদের কাছে যিনি মা মেরি হিসেবে পরিচিত; পুরুষের সংস্পর্শ ছাড়া কীভাবে মা হবেন, এ বিষয়টিও উঠে এসেছে পবিত্র কুরআনে-\n‘তিনি বললেন, পরওয়ারদেগার! কেমন করে আমার সন্তান হবে; আমাকে তো কোনো মানুষ স্পর্শ করেনি। বললেন এ ভাবেই আল্লাহ যা ইচ্ছা তা সৃষ্টি করেন। যখন কোনো কাজ করার জন্য ইচ্ছা প্রকাশ করেন তখন বলেন যে, ‘হয়ে যাও’ অমনি তা হয়ে যায়।’ (সুরা আল-ইমরান : আয়াত ৪৭)\nআল্লাহ তাআলা সুরা মারইয়ামে হজরত ঈসা আলাইহিস সালামের জন্ম বৃত্তান্ত তুলে ধরেন-\n২২ : তারপর তিনি গর্ভে সন্তান ধারণ করলেন এবং তৎসহ (গর্ভাবস্থায়) এক দূরবর্তী স্থানে চলে গেলেন।\n২৩ : প্রসব বেদনা তাকে এক খেজুর গাছের গোড়ায় আশ্রয় নিতে বাধ্য করল। তিনি বললেন- হায়, আমি যদি কোনোরূপে এর আগে মরে যেতাম এবং মানুষের স্মৃতি থেকে বিলুপ্ত হয়ে, যেতাম!\n২৫ : আর তুমি নিজের দিকে খেজুর গাছের কাণ্ডে নাড়া দাও, তা থেকে তোমার ওপর সুন্দর পাকা খেজুর পড়বে।\nআল্লাহ তাআলা পিতা ছাড়া হজরত ঈসা আলাইহিস সালামকে মায়ের পেট থেকে সৃষ্টি করেছেন, যেমনিভাবে তিনি হজরত আদম আলাইহিস সালামকে পিতা-মাতা ছাড়া সৃষ্টি করেছেন। আল্লাহ তাআলা বলেন-\n‘নিঃসন্দেহে আল্লাহর কাছে ঈসার দৃষ্টান্ত হচ্ছে আদমের মতোই। তাকে মাটি দিয়ে তৈরি করেছিলেন এবং তারপর তাকে বলেছিলেন ‘হয়ে যাও’ সঙ্গে সঙ্গে হয়ে গেলেন।’ (সুরা আল-ইমরান : আয়াত ৫৯)\n‘মারইয়াম-তনয় মসীহ রাসুল ছাড়া আর কিছু নয়। তার আগে অনেক রাসুল অতিক্রান্ত হয়েছে আর তার জননী একজন ‘ছিদ্দীকা’-ওলি। তারা উভয়েই খাদ্য ভক্ষণ করত। দেখুন, আমি তাদের জন্য কিরূপ যুক্তি-প্রমাণ বর্ণনা করি, আবার দেখুন, তারা উল্টা কোন দিকে যাচ্ছে।’ (সুরা মায়েদা : আয়াত ৭৫)\nঈসা আলাইহিস সালামকে অনেকেই আল্লাহর পুত্র বলে থাকেন। অনেকেই তাকে আল্লাহর সমকক্ষ মনে করেন আবার তার ইবাদত করেন। যার কোনোটিই ঠিক নয়। এ বিষয়টি তুলে ধরে আল্লাহ তাআলা বলেন-\n‘তারা কাফির, যারা বলে যে মরিয়ম- তনয় মসীহ-ই-আল্লাহ; অথচ মসীহ (ঈসা) বলেন, হে বনি-ইসরাইল, তোমরা আল্লাহর ইবাদত করো, যিনি আমার প্রতিপালক এবং তোমাদেরও প্রতিপালক। নিশ্চয়ই যে ব্যক্তি আল্লাহর সঙ্গে অংশীদার স্থির করে, আল্লাহ তার জন্য জান্নাত হারাম করে দেন এবং তার বাসস্থান হয় জাহান্নাম। অত্যাচারীদের কোনো সাহায্যকারী নেই।’ (সুরা মায়েদা : ৭২)\n‘যখন আল্লাহ কেয়ামতের দিন বলবেন, হে ঈসা ইবনে মারইয়াম! তুমি কি লোকদের বলে দিয়েছিলে যে, আল্লাহকে ছেড়ে তোমরা আমাকে ও আমার মাকে উপাস্য সাব্যস্ত করো? ঈসা বলবেন; আপনি পবিত্র। আমার জন্য শোভা পায় না যে, আমি এমন কথা বলি, যা বলার কোনো অধিকার আমার নেই। যদি আমি তা বলতাম, তবে আপনি অবশ্যই জানতেন; আপনি তো আমার মনের কথাও জানেন কিন্তু আপনার গুপ্ত বিষয় আমি জানি না। নিশ্চয় আপনিই অদৃশ্য বিষয়ে জ্ঞাত।’ (সুরা মায়েদা : আয়াত ১১৬)\nঈসা আলাইহিস সালামের ভাষায় সঠিক পথ হলো এক আল্লাহর ইবাদত করা। কুরআনে এসেছে-\n‘ঈসা যখন স্পষ্ট নিদর্শনসহ আগমন করল, তখন বলল, আমি তোমাদের কাছে প্রজ্ঞা নিয়ে এসেছি এবং তোমরা যে বিষয়ে মতভেদ করছ, তা ব্যক্ত করার জন্য এসেছি। অতএব, তোমরা আল্লাহকে ভয় করো এবং আমার কথা মানো। নিশ্চয়ই আল্লাহই আমার প্রতিপালক ও তোমাদের প্রতিপালক। অতএব, তার ইবাদত করো। এটা হলো সরল পথ।’ (সুরা যুখরূফ : আয়াত ৬৩-৬৪)\nত্রিত্ববাদ নিয়ে হজরত ঈসা আলাইহিস সালামের ঘোষণা\nখ্রিষ্টানরাসহ অনেকেই বলেন, ‘যিশু তিনের এক’! আল্লাহ তাআলা কুরআনে ইরশাদ করেন- ‘তারা কাফির, যারা বলে যে মারইয়াম-তনয় মসীহ-ই আল্লাহ; অথচ মসীহ বলেন, হে বনি-ইসরাইল, তোমরা আল্লাহর ইবাদত করো, যিনি আমার প্রতিপালক এবং তোমাদেরও প্রতিপালক। নিশ্চয় যে ব্যক্তি আল্লাহর সঙ্গে অংশীদার স্থির করে, আল্লাহ তার জন্য জান্নাত হারাম করে দেন এবং তার বাসস্থান হয় জাহান্নাম। অত্যাচারীদের কোনো সাহায্যকারী নেই। নিশ্চয় তারা কাফির, যারা বলে, আল্লাহ তিনের এক; অথচ এক উপাস্য ছাড়া কোনো উপাস্য নেই। যদি তারা তাদের উক্তি থেকে নিবৃত্ত না হয়, তবে তাদের মধ্যে যারা কুফরে (অবিশ্বাসী হিসেবে) অটল থাকবে, তাদের উপর যন্ত্রণাদায়ক শাস্তি নাজিল হবে।’ (সুরা মায়েদা : আয়াত ৭২-৭৩)\n‘যখন আল্লাহ বলবেন, হে ঈসা ইবনে মরিয়ম! তোমার প্রতি ও তোমার মায়ের প্রতি আমার অনুগ্রহ স্মরণ কর, যখন আমি তোমাকে পবিত্র আত্মার দ্বারা সাহায্য করেছি। তুমি মানুষের সাথে কথা বলতে কোলে থাকতেও এবং পরিণত বয়সেও এবং যখন আমি তোমাকে গ্রন্থ, প্রগাঢ় জ্ঞান, তওরাত ও ইঞ্জিল শিক্ষা দিয়েছি এবং যখন তুমি কাদামাটি দিয়ে পাখির প্রতিকৃতির মতো প্রতিকৃতি নির্মাণ করতে আমার আদেশে, অতঃপর তুমি তাতে ফুঁ দিতে; ফলে তা আমার আদেশে পাখি হয়ে যেত এবং তুমি আমার আদেশে জন্মান্ধ ও কুষ্টরোগীকে নিরাময় করে দিতে এবং যখন আমি বনী-ইসরাঈলকে তোমার থেকে নিবৃত্ত রেখেছিলাম, যখন তুমি তাদের কাছে প্রমাণাদি নিয়ে এসেছিলে, অত:পর তাদের মধ্যে যারা কাফের ছিল, তারা বললেন, এটা প্রকাশ্য জাদু ছাড়া আর কিছুই নয়।’ (সুরা মায়েদা : ১১০)\nহজরত ঈসা আলাইহিস সালাম শূলে বিদ্ধ হননি বরং আল্লাহ তাআলা তাকে সমহিমায় আকাশে তুলে নিয়েছেন। এ সম্পর্কে আল্লাহ বলেন-\n‘আর তাদের এ কথা বলার কারণে যে, আমরা মারইয়াম পুত্র ঈসা মসিহকে হত্যা করেছি, যিনি ছিলেন আল্লাহর রাসুল। অথচ তারা না তাকে হত্যা করেছে, আর না শূলীতে চড়িয়েছে বরং তারা এক রকম ধাঁধায় পতিত হয়েছিল। বস্তুত তারা এ ব্যাপারে নানা রকম কথা বলে, তারা এ ক্ষেত্রে সন্দেহের মাঝে পড়ে আছে, শুধু অনুমান করা ছাড়া তারা এ বিষয়ে কোনো খবরই রাখে না। আর নিশ্চয়ই তারা তাকে হত্যা করেনি, বরং আল্লাহ তাকে উঠিয়ে নিয়েছেন নিজের কাছে। আর আল্লাহ হচ্ছেন মহাপরাক্রমশালী, প্রজ্ঞাময়।’ (সুরা নিসা : আয়াত ১৫৭-১৫৮)\nপুনরায় দুনিয়ায় আগমন সম্পর্কে আল্লাহর ঘোষণা\nহজরত ঈসা আলাইহিস সালাম আবার পৃথিবীতে আগমন করবেন। কুরআনসহ অনেক হাদিসে হজরত ঈসা আলাইহিস সালামের আগমন সম্পর্কে অসংখ্য ইঙ্গিত পাওয়া যায়। আল্লাহ তাআলা বলেন-\n‘আর আহলে কিতাবের যত শ্রেণি রয়েছে, তারা সবাই (কেয়ামতের আগে) ঈসার ওপর ঈমান আনবে, ঈসার মৃত্যুর আগে।’ (সুরা নিসা : আয়াত ১৫৯)\nউল্লেখ্য যে, হজরত ঈসা আলাইহিস সালামের অনুসারি দাবিদার খ্রিষ্টান সম্প্রদায় ২৫ ডিসেম্বরকে বড়দিন হিসেবে উদযাপন করছেন।


ঢাকা\tচূড়ান্ত হচ্ছে সংসদীয় আসনের সীমানা স্টাফ রির্পোটার,নিউজ এজেন্সি টোয়েন্টিফোর,ঢাকা- আগামী জুনেই চূড়ান্ত হচ্ছে দশম জাতীয় সংসদ নির্বাচনের সংসদীয় আসনের সীমানা। তবে সীমানা নির্ধারণকে কেন্দ্র নির্বাচন কমিশনে (ইসি) এখনো চিঠি আসছে। প্রতিদিন আসছে গড়ে ৩০ থেকে ৪০টি চিঠি। যদিও এরই মধ্যে খসড়া সীমানার ওপর গণশুনানি শেষ করেছে ইসি। ইসি সূত্র জানায়, এসব চিঠিতে কেউ ইসিকে ধন্যবাদ দিচ্ছেন। আবার কারও চিঠিতে থাকছে তীব্র অসন্তোষ। কেউ বলছেন--ইসির খসড়া সীমানা বাস্তবায়ন হোক। আবার কেউ বলছেন--গত নির্বাচনে যে সীমানা ছিলো দশম জাতীয় সংসদ নির্বাচনে সেটি-ই বহাল থাকুক। এরকম ইতিবাচক এবং নেতিবাচক চিঠির পাহাড় জমছে নির্বাচন কমিশনে। এ পর্যন্ত তা হাজার ছাড়িয়েছে। নির্বাচন কমিশন বলছে, সীমানা নির্ধারণ আইনের আওতায় জুনে সবকিছু চূড়ান্ত করা হবে। কোনো আবেদন-নিবেদন কমিশনের কাজে প্রভাব ফেলবে না। তবুও চিঠি আসার কোনই বিরাম নেই। চিঠি আসছে প্রতিদিনই। সীমানা নির্ধারণ নিয়ে চিঠি আসা সম্পর্কে নির্বাচন কমিশনার মোঃ শাহ নেওয়াজ বলেন, “দাবি ও আপত্তি নিয়ে সবার আবেদন আমরা শুনেছি। এখন সবকিছু পর্যালোচনা করে আইনের আলোকে আগামী মাসে চূড়ান্ত সীমানার গেজেট প্রকাশ করা হবে।” উল্লেখ্য, গত ২৩ এপ্রিল থেকে ১২ মে পর্যন্ত এ শুনানি চলে। এদিকে খসড়া সীমানা বহাল রাখার পক্ষে স্থানীয় জনপ্রতিনিধিরা আবেদন জানিয়েছেন। এদের মধ্যে নারায়ণগঞ্জের সিদ্দিরগঞ্জ, সোনারগাঁও ও সদর উপজেলার সংসদীয় আসন-৩, ৪ ও ৫ নতুন করে বিন্যাস করায় কমিশনকে অভিনন্দন জানানো হয়েছে। সীমানা বিন্যাসের ফলে প্রশাসনিক ও যোগাযোগের ক্ষেত্রে ভোটারদের সুবিধা হবে বলে স্থানীয়রা চিঠিতে উল্লেখ করেছেন। পাশাপাশি খসড়া তালিকা চূড়ান্ত করে দ্রুত গেজেট প্রকাশ করতে অনুরোধ জানানো হয়েছে ওইসব চিঠিতে। সম্প্রতি কমিশনে পাঠানো চিঠিতে সিদ্দিরগঞ্জের আওয়ামী লীগ নেতা শহিদুল্লাহ, বিএনপির সফর আলী ভূইয়া ও সদর উপজেলা চেয়ারম্যান আজাদ বিশ্বাস কমিশনে আবেদন জানিয়েছেন। একইভাবে পিরোজপুর জেলার ভান্ডারিয়া-কাউখালী সংসদীয় আসনের স্থানীয় জনপ্রতিনিধিরা কমিশনকে ধন্যবাদ জানিয়েছেন। তারা চিঠিতে উল্লেখ করেছেন, খসড়া সীমানা ভান্ডারিয়া-কাউখালী এলাকাবাসীর আকাঙ্খার প্রতিফলন ঘটেছে। অন্যদিকে খসড়া সীমানা বিন্যাসের তীব্র প্রতিবাদ জানিয়েছেন অনেকেই। এরমধ্যে, কুড়িগ্রাম-৩ ও ৪ আসনের খসড়া সীমানা বিন্যাসের ওপর প্রবল আপত্তি জানিয়েছেন অধিকাংশ আবেদনকারী। এ সীমানা পরিবর্তনের জন্য একজন নির্বাচন কমিশনারকেও তারা সরাসরি দায়ী করেছেন। ঢাকা-১৫ আসনের এমপি কামাল আহমেদ মজুমদার বর্তমান সীমানা বিন্যাসকে অযৌক্তিক উল্লেখ করে কমিশনে আপত্তি জানিয়েছেন। তিনি জনগণের স্বার্থে ২০০৮ সালের সীমানা বহাল রাখার জন্য কমিশনকে অনুরোধ করেছেন। ২০০৮ সালের সংসদীয় আসনের সীমানা বহাল রাখার দাবি জানিয়েছেন স্থানীয় সরকার প্রতিমন্ত্রী ও ঢাকা ১৩ আসনের সংসদ সদস্য জাহাঙ্গীর কবির নানক ও ঢাকা-১৪ আসনের সংসদ সদস্য আসলামুল হক। এছাড়াও ঢাকা-৮ আসনের সংসদ সদস্য রাশেদ খান মেনন ২০০৮ সালের সীমানা বহাল রাখার দাবি জানান। ঢাকা-৭ আসনের সংসদ সদস্য ডা. মোস্তফা জালাল মহিউদ্দিন ও ঢাকা-৩ সংসদ সদস্য নসরুল হামিদ বিপুও বিগত সংসদীয় সীমানায় ফিরে যাওয়ার আবেদন জানিয়েছেন। নির্বাচন কমিশনের সংশ্লিষ্ট শাখার কর্মকর্তারা জানান, বিন্যাসকৃত ৮৮টি আসনের ওপর সারাদেশ থেকে এক হাজারেরও উপরে দাবি-আপত্তি এসেছে ইসিতে। গত ৬ ফেব্রুয়ারি পুনর্বিন্যাসিত আসনের তালিকাসহ গেজেট প্রকাশ করা হয়। আর এর ওপর আপত্তির সময় ছিল ১০ মার্চ পর্যন্ত। নির্বাচনী এলাকার সীমানা নির্ধারণ অধ্যাদেশ, ১৯৭৬ এর ৬ (২) এ বলা আছে, নির্বাচনী এলাকাগুলোর সীমানা, প্রশাসনিক সুবিধার বিষয় বিবেচনাক্রমে তা এমনভাবে চিহ্নিত করতে হবে, যাতে প্রতিটি নির্বাচনী এলাকা-ই একটি নিবিড় এলাকা হয়। এটা করার সময় সর্বশেষ আদমশুমারি রিপোর্ট প্রদত্ত জনসংখ্যার বণ্টনের বিষয় যত দূর সম্ভব, যথাযথভাবে বিবেচনায় রাখতে হবে। এরইমধ্যে ইসির খসড়া সীমানাকে অসম হিসেবে দাবি করেছে বেসরকারি উন্নয়ন সংস্থা সুশাসনের জন্য নাগরিক (সুজন)। এ ক্ষেত্রে তারা ঢাকা-১৯ (সাভার - আশুলিয়া) আসন এবং গাজীপুর (কোনাবাড়ি) আসনের তুলনা করেছে। এ দুই আসনের ভোটার তারতম্য দেখানো হয়েছে প্রায় সাড়ে ছয় লাখ। বাংলাদেশ সময়: ১০৪৯ ঘন্টা,মে ১৯,২০১৩ জাফ/সম্পাদনায়: তাসবিরইকবাল,নিউজরুমএডিটর\tসাংগঠনিক দুর্বলতায় দিশেহারা বিএনপি\nস্টাফ রির্পোটার,নিউজ এজেন্সি টোয়েন্টিফোর,ঢাকা- নির্দলীয় সরকারব্যবস্থা পুনর্বহালের দাবিতে আন্দোলনের দুই বছরের মাথায় এসে অনেকটাই দিশেহারা অবস্থায় পড়েছে প্রধান বিরোধী দল বিএনপি। দলটি দাবি আদায়ে কয়েক দফা সময় বেঁধে দিলেও সরকারের ওপর কার্যকর কোনো চাপ সৃষ্টি করতে পারেনি। উল্টো একের পর এক মামলা ও ধরপাকড়ের কারণে বিএনপি নিজেই এখন চাপে পড়েছে। এ অবস্থায় অনেকটা পথহারা পথিকের মতো বিএনপি কখনো বিদেশি কূটনীতিকদের পেছনে দৌড়ঝাঁপ, কখনো জোটের শরিক জামায়াতের ওপর ভরসা করে আন্দোলন, আবার কখনো ধর্মীয় আবেগকে কাজে লাগিয়ে অরাজনৈতিক সংগঠন হেফাজতে ইসলামের ওপর ভর করে সরকারকে বেকায়দায় ফেলতে চেয়েছে। কিন্তু কোনোটাতেই সুবিধা করতে পারেনি। এখন পরিস্থিতি এমন পর্যায়ে গেছে যে, পুলিশ অনুমতি না দেওয়ায় দলীয় কার্যালয়ের সামনেও সমাবেশ করতে পারছে না। পুলিশের অনুমতি উপেক্ষা করে সভা-সমাবেশ করার মতো সাংগঠনিক শক্তি-সামর্থ্যও দেখাতে পারছে না দলটি। নতুন কোনো পথও খুঁজে পাচ্ছে না তারা। সাংগঠনিক দুর্বলতা আরও স্পষ্ট হয়ে ওঠায় বিএনপির সঙ্গে সরকারও কঠোর আচরণ শুরু করেছে। কেন্দ্রীয় নেতাদের গ্রেপ্তার করে চলেছে। এমনকি জামিনে মুক্তির পর কারা ফটক থেকে আবার আটক করা হচ্ছে। বিএনপির পর্যবেক্ষণ জানতে চাইলে ঢাকা বিশ্ববিদ্যালয়ের সাবেক উপাচার্য এমাজউদ্দীন আহমদ বলেন, রাজনৈতিক সংকট সমাধানের জন্য সরকারকে বাধ্য করতে পারছে না বিএনপি। এটা দলটির জন্য একটা সংকট ও সমস্যা। এ জন্য বিএনপিকে পুরোপুরি দায়ী করা যাবে না। কেননা, ক্ষমতাসীনদের হাতে আইনশৃঙ্খলা রক্ষাকারী বাহিনী ও প্রশাসন। তা ছাড়া সরকার প্রচণ্ড বেপরোয়া। তারা হয়তো যেকোনো সময় খালেদা জিয়াকে গ্রেপ্তার করতেও পিছপা হবে না। তিন দফা সময় বেঁধে দেওয়া: বিএনপির রাজনীতি পর্যবেক্ষণ করেন এমন একজন বিশ্লেষক বলেন, বিএনপির অনেক সাধারণ সমর্থক রয়েছেন। তার প্রমাণ, খালেদা জিয়া সমাবেশ ডাকলে যানবাহন বন্ধ করাসহ সরকারের অনেক বাধাবিপত্তি সত্ত্বেও বিপুল মানুষ জমায়েত হয়। কিন্তু সেই জনতা কী নিয়ে বাড়ি ফিরে যায়? সেটা হলো ‘আলটিমেটাম’। এ পর্যন্ত নির্দলীয় সরকারের দাবি মানতে সরকারকে তিন দফা আলটিমেটাম (সময় বেঁধে দেওয়া) দিয়েছেন খালেদা জিয়া। প্রথম দফায় ২০১২ সালের মার্চে ৯০ দিন সময় বেঁধে দেন। এ সময় শেষ হওয়ার পর ১১ জুন দাবি আদায়ে আবারও সময় দিয়ে বলেন, রোজার ঈদের (২০১২) পর কঠোর আন্দোলন করা হবে। সর্বশেষ ৪ মে শাপলা চত্বরে ৪৮ ঘণ্টার সময়সীমা দিয়েছিলেন। সে সময়সীমা অতিক্রম করে আরও ১১ দিন পার হয়েছে। এরপর নতুন কোনো কর্মসূচি দিতে পারেনি দলটি। এর আগে গত মার্চে সাম্প্রতিক রাজনৈতিক পরিস্থিতিতে জননিরাপত্তা কমিটি গঠনের কথা বলা হলেও এখনো একটি কমিটিও গঠিত হয়নি। এর আগে তত্ত্বাবধায়ক সরকারের দাবিতে জেলা, উপজেলায় ১৮ দলের শরিকদের নিয়ে সম্মিলিত সংগ্রাম পরিষদ গঠনের নির্দেশ দেওয়া হলেও শুধু খুলনা জেলায় তা করা হয়। কেন সংসদ বর্জন: যেকোনো সংকটে জনগণকে দলের সঠিক অবস্থান জানাতে ব্যর্থ হয়েছে বিএনপি। দলটি কেন সংসদে যাচ্ছে না, তা মানুষের কাছে পরিষ্কার নয়। একেকবার একেক দাবি বা অজুহাতের কথা বলা হয়েছে। কোনোটাই যুক্তিগ্রাহ্য নয়। অথচ সাংসদ হিসেবে তাঁরা সরকারি সব সুযোগ-সুবিধা নিচ্ছেন। আর সদস্যপদ রক্ষায় মাঝে মাঝে সংসদে যান। একই কারণে আগামী ৩ জুন শুরু হওয়া বাজেট অধিবেশনে দলটি যে সংসদে যাবে, সেটা কয়েক দিন ধরেই গণমাধ্যমে আলোচনা হচ্ছিল। বিএনপি নেতা মওদুদ আহমদ গতকাল শুক্রবার সংসদে যাওয়ার ঘোষণাও দিয়েছেন। সাংগঠনিক ব্যর্থতা: এক-এগারোর ধাক্কায় বিপর্যস্ত বিএনপি গত চার বছরেও সাংগঠনিকভাবে গুছিয়ে উঠতে পারেনি। অনেক আগেই মেয়াদোত্তীর্ণ হলেও দলের কাউন্সিল পর্যন্ত করতে পারেনি। মাঠপর্যায়ে সাংগঠনিক কাঠামো মজবুত করতে জেলা সদরে কেন্দ্রীয় নেতাদের সফরসহ অনেক সিদ্ধান্ত হয়েছে চার বছরে। কিন্তু কোনোটাই ঠিকভাবে বাস্তবায়িত হয়নি। বিএনপির নেতৃত্বাধীন চারদলীয় জোট ১৮-দলীয় জোটে রূপান্তরিত হলেও সাংগঠনিকভাবে এর শক্তি-সামর্থ্য সামান্যতম বাড়েনি। কারণ, এ জোটের শরিকদের বেশির ভাগই নামসর্বস্ব দল। বিএনপির বাইরে একমাত্র জামায়াতে ইসলামীর সংগঠিত জনবল বা রাজনৈতিক পেশিশক্তি রয়েছে। কিন্তু মানবতাবিরোধী অপরাধের বিচারের মুখে জামায়াত নিজেই বেকায়দায় আছে। নেতৃত্বের আস্থাহীনতা: বিএনপির শীর্ষ নেতৃত্বের ঘনিষ্ঠ একটি সূত্র জানায়, খালেদা জিয়ার এ মুহূর্তে বড় সমস্যা হলো, নিজ দলের কোন কোন নেতাকে তিনি বিশ্বাস করবেন বা করবেন না, সেটা ঠিক করাটাই কঠিন হয়ে পড়েছে। কয়েক মাস ধরে তিনি যেভাবে রাজপথে সর্বাত্মক আন্দোলনে নামার চেষ্টা করেছেন, দলের নেতা-কর্মীদের সেভাবে নামাতে পারেননি। ওই সূত্রটি বলছে, সম্প্রতি স্থায়ী কমিটির এক সভার শুরুতে খালেদা জিয়া সব নেতার মঠোফোন জব্দ করেন, যাতে সভার তথ্য পাচার না হয়। কিন্তু ফোন জব্দ করার এ খবরও সভা শেষে ফাঁস হয়ে যায়। নেতৃত্বের মধ্যে আস্থাহীনতার এটা একটা উদাহরণ। হরতালনির্ভর রাজনীতি: বিএনপি এ অবস্থায় অনেকটা সহজ কর্মসূচি হিসেবে বেছে নিয়েছে ‘হরতাল’। সংবাদ সম্মেলন করে হরতাল ডেকেই শেষ। আগের দিন সন্ধ্যায় দু-চারটা গাড়ি ভাঙচুর-অগ্নিসংযোগ করে আতঙ্ক ছড়ানো হয়। কিন্তু হরতালে নেতা-কর্মীরা কেউ আর মাঠে থাকেন না। এ অবস্থার জন্য দলটির সাংগঠনিক ও অভ্যন্তরীণ বিশৃঙ্খলা, বিভিন্ন সময়ের ভুল সিদ্ধান্ত, জনসম্পৃক্ত সমস্যা-সংকটকে সরকারবিরোধী আন্দোলনে কাজে না লাগাতে পারাকে বড় কারণ বলে মনে করেন বিএনপির বিভিন্ন পর্যায়ের নেতারা। বিএনপি ও ১৮-দলীয় জোট এ আমলে এখন পর্যন্ত ৩১ দিন হরতাল করেছে। এতে বিএনপির কোনো লাভ বা সরকারি দলের কোনো ক্ষতি হয়নি। ক্ষতি হয়েছে দেশের ও সাধারণ মানুষের। অবশ্য দলটির নেতাদের অভিযোগ, সরকারের দমন-পীড়নের কারণে তাঁরা স্বাভাবিক রাজনৈতিক কর্মসূচি ও তৎপরতা চালাতে পারছেন না। সমাবেশ ডাকলে অনুমতি হবে কি না, আগের দিন বিকেল পর্যন্ত জানা যায় না। মিছিল করতে গেলে পুলিশ বাধা দেয়। এম ইলিয়াস আলীকে গুম এবং সর্বশেষ কেন্দ্রীয় নেতাদের বিরুদ্ধে একের পর এক মামলা দিয়ে গ্রেপ্তার করায় বিভিন্ন পর্যায়ের অনেক নেতার মধ্যে ভীতির সঞ্চার হয়েছে। বিচক্ষণতার অভাব: বিভিন্ন ঘটনা ও পরিস্থিতিতে বিএনপির নেতাদের ভিন্ন ভিন্ন বক্তব্য ও স্ববিরোধিতা নিয়েও বিরূপ আলোচনা আছে। শাহবাগের আন্দোলন নিয়েও একেক সময় একেক বক্তব্য ও দলীয় অবস্থান জানিয়েছে বিএনপি। মানবতাবিরোধী অপরাধের বিচার নিয়েও বিএনপি তাদের অবস্থান মানুষের কাছে পরিষ্কার করতে পারেনি। স্থানীয় সরকারের নির্বাচন নিয়েও নানা মত আছে দলের মধ্যে। কোনো নির্বাচনে অংশ নিচ্ছে, কখনো নিচ্ছে না। এতে তৃণমূলের নেতারা বিভ্রান্ত হচ্ছেন। সম্প্রতি নতুন রাষ্ট্রপতি ও জাতীয় সংসদের স্পিকার নির্বাচিত হলেন। এই দুই পদে নিয়োগকে বিএনপি সমর্থন করে কি না, এ ব্যাপারে বিএনপির মনোভাব কী, দলীয় কর্মী-সমর্থক ও জনগণ জানে না। যদি এ দুটি পদে নির্বাচন সঠিক বলে বিএনপি মনে করে, সেটিও পরিষ্কার করে বলা উচিত। সঠিক মনে না করলে, সে যুক্তিও তুলে ধরা উচিত। দলের নির্দিষ্ট কোনো মুখপাত্র নেই। কোনো বিষয়ে কার কাছ থেকে দলের আনুষ্ঠানিক বক্তব্য জানা যাবে, সেটাও পরিষ্কার নয়। এ সরকারের শুরুর দিকে একবার নজরুল ইসলাম খানকে মুখপাত্র করা হয়েছিল। এরপর ভারপ্রাপ্ত মহাসচিব মির্জা ফখরুল ইসলাম আলমগীর মুখপাত্রের ভূমিকা পালন করেন। তিনি তিন দফায় কারাগারে যান। প্রথম ও দ্বিতীয় দফায় তাঁর অনুপস্থিতিতে দলের সমন্বয়কের দায়িত্ব পালন করেন যথাক্রমে খন্দকার মোশাররফ হোসেন ও তরিকুল ইসলাম। তৃতীয় দফায় ফখরুল কারাগারে গেলে তরিকুল আর সমন্বয়ক হতে রাজি হননি। এরপর অগত্যা গণমাধ্যমের কাছে দলের বক্তব্য তুলে ধরার দায়িত্ব দেওয়া হয় চেয়ারপারসনের উপদেষ্টা শামসুজ্জামানকে। তিনি এখন অঘোষিত মুখপাত্র। উপদেষ্টাকে দিয়ে দলের মুখপাত্রের কাজ করানো বিএনপির অভ্যন্তরীণ সংকটের আরেকটি উদাহরণ। দলীয় সূত্রগুলো জানায়, মহাসচিব হওয়ার জন্য বিএনপিতে অনেকেই আগ্রহী। কিন্তু ভারপ্রাপ্ত মহাসচিব গ্রেপ্তার হলে তখন দলের সমন্বয়কারী হতে কেউ রাজি হন না মামলা ও গ্রেপ্তারের আশঙ্কায়। ছাত্রদল ও যুবদলের অবস্থা আরও খারাপ। সম্প্রতি বিবাহিত, বয়স্ক ও অছাত্রদের নিয়ে নতুন কমিটি গঠন করার পর ছাত্রদলের বিভক্তি আরও বেড়েছে। সাম্প্রতিক সময়ে যে কয়েকবার ছাত্রদল আলোচনায় এসেছে, তা এসেছে নিজেরা নিজেরা মারামারি করে। যুবদলেও নেতৃত্বের মধ্যে বিভক্তি ও অবিশ্বাস প্রকট। এ অবস্থায় খালেদা জিয়া আন্দোলনের ক্ষেত্রে জামায়াত ও ছাত্রশিবিরের ওপর নির্ভরশীল হয়ে পড়েন। এ কারণে মানবতাবিরোধী অপরাধের জন্য গঠিত ট্রাইব্যুনাল ভেঙে দেওয়ার কথাও বলেছিল বিএনপি। সর্বশেষ বিএনপি ভরসা করেছিল হেফাজতে ইসলামের ওপর। হেফাজতের লংমার্চ ও সর্বশেষ ঢাকা অবরোধ কর্মসূচিতে সমর্থন দেন খালেদা জিয়া। হেফাজতের ৫ মে ঢাকা অবরোধের দিন দুপুর থেকেই স্রোতের মতো হেফাজতের কর্মীরা নগরে ঢুকছিলেন। রাজধানীর কেন্দ্রস্থল জ্বলছিল। সংঘর্ষে মারা যাচ্ছিল মানুষ। সারা দেশের মানুষ ছিল উদ্বেগের মধ্যে। ওই রকম পরিস্থিতিতেও দলের করণীয় ঠিক করতে সারা দিন বৈঠক করতে পারেনি বিএনপি। সারা দিন এ নিয়ে বিএনপির কোনো বক্তব্যও ছিল না। খালেদা জিয়া রাত সাড়ে আটটায় দলের স্থায়ী কমিটির বৈঠক ডাকেন। রাত সাড়ে নয়টায় তিনি ঢাকাবাসী ও দলের কর্মীদের প্রতি আহ্বান জানান, যেন হেফাজতকে সহায়তা করা হয়। যে হেফাজতের কর্মসূচিকে সামনে রেখে আগের দিন মতিঝিলের সমাবেশে ৪৮ ঘণ্টা সময় বেঁধে দিয়েছিলেন খালেদা জিয়া, সেদিন রাত সাড়ে আটটা পর্যন্ত তিনি ও তাঁর দল করণীয় ঠিক করতে একসঙ্গে বসতেও পারেনি। এটাও বিএনপির সাংগঠনিক এক বিরাট সংকট। ওই রকম পরিস্থিতিতেও অন্য ৮-১০ দিনের মতোই সন্ধ্যার পর দলীয় নেত্রীর কর্মদিবস শুরু হয়। এমনকি দলটিতে কোনো ‘কোর কমিটি’ নেই, যারা এমন জরুরি পরিস্থিতিতে তাৎক্ষণিক বসে করণীয় ঠিক করবে। সর্বশেষ ১৫ মে হরতাল ডাকা নিয়েও বিএনপির লেজে গোবরে অবস্থার সৃষ্টি করে। সমাবেশ করার অনুমতি না পেয়ে ওই দিন বেলা ১১টায় সংবাদ সম্মেলন করে ১৯ মে হরতাল ডাকা হয়। একই দিন সন্ধ্যা সাড়ে ছয়টায় হরতাল প্রত্যাহারের ঘোষণা দেওয়া হয়। বল হয়, ঘূর্ণিঝড় মহাসেন ভয়াবহ আকার ধারণ করছে। এ কারণে জোট নেত্রী খালেদা জিয়া হরতাল প্রত্যাহার করার সিদ্ধান্ত নিয়েছেন। অথচ এর দুই দিন আগে থেকে ঘূর্ণিঝড়ের আগাম খবর দেশবাসী জানে। গণমাধ্যমে প্রতি মুহূর্তে এর গতিপথ ও সম্ভাব্য আঘাত হানা নিয়ে খবর প্রচার হচ্ছিল। সার্বিক পরিস্থিতি বিশ্লেষণে এটা প্রতীয়মান হয় যে সাম্প্রতিক সময়ে বিএনপি রাজনৈতিক কার্যক্রমে কোনো প্রজ্ঞা বা বুদ্ধিবৃত্তিক চিন্তা-পরিকল্পনার ছাপ রাখতে পারেনি। অবশ্য এর সঙ্গে দ্বিমত পোষণ করেছেন বিএনপির স্থায়ী কমিটির সদস্য মওদুদ আহমদ। তিনি বলেন, ‘আমাদের কিছু সীমাবদ্ধাতা হয়তো আছে। তবে বিএনপি রাজনৈতিকভাবে প্রজ্ঞা বা বিচক্ষণতা দেখাতে পারেনি, এটা বলা যাবে না। তত্ত্বাবধায়ক সরকারের পক্ষে এখন দেশের ৯০ শতাংশ মানুষ। কিন্তু সরকার কাউকে কেয়ার করছে না। তারা প্রচণ্ড আক্রমণাত্মক।’ পররাষ্ট্রনীতি নিয়ে বিভ্রান্তি: বিএনপির পররাষ্ট্রনীতিবিষয়ক চিন্তা কী, সেটাও পরিষ্কার নয়। আবার ক্ষমতায় গেলে ভারতের সঙ্গে সম্পর্কের ক্ষেত্রে নীতি কী হবে? চীনের সঙ্গে সম্পর্কের ক্ষেত্রে আগের মতো তাইওয়ানের সঙ্গে সম্পর্ক থাকবে কি না? এ দেশে ধর্মীয় জঙ্গিবাদ নিয়ে পশ্চিমাদের উৎকণ্ঠা আছে। এ ক্ষেত্রে আগামী দিনে বিএনপির ভূমিকা কী হবে? বিএনপি দাবি করে, তারাই জঙ্গিবাদ দমন এবং শায়খ আবদুর রহমান ও বাংলা ভাইসহ শীর্ষ জঙ্গিনেতাদের গ্রেপ্তার ও বিচার সম্পন্ন করেছে। কিন্তু বর্তমান সরকার যেভাবে জঙ্গিগোষ্ঠীকে দমন করেছে, সেটা নিয়ে বিএনপির মূল্যায়ন কী, এ নিয়ে কোনো বক্তব্য নেই। বরং ৪ মের সমাবেশে খালেদা জিয়া তাঁর বক্তব্যে বলেছেন, দেশে কোনো জঙ্গি নেই। অতীতের মতো আবার এই যে অস্বীকার, সেটাও প্রশ্ন তৈরি করেছে। হেফাজতের ১৩ দফা বিএনপির সমর্থন করা নিয়েও পশ্চিমা কূটনীতিকেরা নানা মহলে বুঝতে চাইছেন। যদিও কোনো কোনো নেতা বলেছেন, তাঁরা ১৩ দফা নয়, আল্লাহ ও মহানবীর (সা.) অবমাননার বিরুদ্ধে হেফাজতের আন্দোলনকে সমর্থন করেছেন। আবার ৭ মে গায়েবানা জানাজায় সাদেক হোসেন খোকা বলেছেন, ‘আমরা ক্ষমতায় এসে হেফাজতকে ঢাকায় ডেকে ১৩ দফা বাস্তবায়ন করে খুশিমনে ফেরত পাঠাব।’ বিএনপির অবস্থান কোনটা, তা পরিষ্কার নয়। খালেদা জিয়া গত বছরের অক্টোবরে ভারত সফর করেন। সেখান থেকে ফিরে এসে চিরাচরিত ভারত বিরোধিতা থেকে সরে আসেন। তখন বিএনপির নেতারাও বলেন, ভারত বিরোধিতা বলে কোনো অবস্থান তাঁদের নেই। ওই সফরে প্রণব মুখার্জিকে বাংলাদেশ সফরের আমন্ত্রণ জানিয়েছিলেন খালেদা জিয়া। এর কয়েক মাস পর ঢাকায় আসেন ভারতের রাষ্ট্রপতি প্রণব মুখার্জি। কিন্তু খালেদা জিয়া একপক্ষীয়ভাবে তাঁর সাক্ষাৎ বাতিল করলেন। এটাকে খালেদা জিয়ার ‘গুরুতর রাজনৈতিক বোকামি’ এবং কূটনৈতিক শিষ্টাচারবহির্ভূত আচরণ বলে মনে করেন বিশ্লেষকেরা। কারণ খালেদা জিয়ার সম্মতিতেই প্রণব মুখার্জির সঙ্গে সাক্ষাতের সময় নির্ধারিত হয়েছিল। নেতৃত্ব সংকট: খালেদা জিয়া ও তারেক রহমানের মামলা নিয়েও আছে নানা শঙ্কা। খালেদা জিয়ার অনুপস্থিতিতে দলের নেতৃত্ব কে দেবেন, তা-ও নির্ধারণ করা নেই। দ্বিতীয় শীর্ষ নেতা দলের জ্যেষ্ঠ ভাইস চেয়ারম্যান তারেক রহমান পাঁচ বছর বেশি সময় ধরে লন্ডনে। সেখানে রাজনৈতিক আশ্রয় নিয়েছেন। কবে দেশে ফিরবেন, তা কেউই জানে না। খালেদা জিয়া প্রধানমন্ত্রী থাকা অবস্থায় জাতীয় সংসদে কাউকে উপনেতা করতে পারেননি। এখন বিরোধী দলে গিয়েও সংসদ উপনেতা করতে পারেননি কাউকে। গঠনতন্ত্র অনুযায়ী, শুধু চেয়ারপারসন স্থায়ী কমিটির সভা ডাকতে পারেন। খালেদা জিয়া কোনো কারণে গ্রেপ্তার হলে (ইতিমধ্যে প্রধানমন্ত্রীর বক্তব্যে তেমন ইঙ্গিত আছে) দলের নীতিনির্ধারণী ফোরাম জাতীয় স্থায়ী কমিটির সভাও কেউ ডাকতে পারবেন না। মাঠপর্যায়ে রয়েছে নেতৃত্বের সংকট ও বিভাজন। রাষ্ট্রবিজ্ঞানী এমাজউদ্দীন আহমদ বলেন, বিএনপি কঠিন অবস্থার মধ্যে আছে। নেতাদের গ্রেপ্তারের কারণে দলটি এ অবস্থার মধ্যে পড়েছে। আরেকটি বড় সংকট হলো, নির্বাচনকালীন সরকারব্যবস্থা ঠিক করার জন্য সময় আছে খুব কম। যা করার তা হয়তো চার-পাঁচ মাসের মধ্যে করতে হবে। এ জন্য দুই পক্ষকে ছাড় দেওয়ার মানসিকতা দেখাতে হবে। যেটা বিএনপি ও সরকার কেউই দেখাচ্ছে না। বাংলাদেশ সময়: ১৩২৯ ঘন্টা,মে ১৮,২০১৩ জাফ/সম্পাদনায়: তাসবিরইকবাল,নিউজরুমএডিটর\tমহাসেন : আন্তর্জাতিক সংবাদ মাধ্যমে\nস্টাফ রির্পোটার,নিউজ এজেন্সি টোয়েন্টিফোর,ঢাকা- ঘূর্ণিঝড় মহাসেন উপকূলের কাছাকাছি অবস্থান করছে। উপকূলবর্তী জেলাগুলোতে বৃহস্পতিবার সকালের দিকে আঘাত হানতে পারে বলে ধারণা করা হচ্ছে। প্রাকৃতিক দুযোর্গের এ বিষয়টি উঠে এসেছে আন্তর্জাতিক গণমাধ্যমসমূহেও।\nপ্রভাবশালী সংবাদসংস্থা বিবিসি, আল-জাজিরা, সিএনএনসহ অধিকাংশ গণমাধ্যমে এ নিয়ে সংবাদ ছাপা হয়েছে।\n‘সাইক্লোন মহাসেন থ্রেটেন বাংলাদেশ’ শিরোনামে প্রকাশিত বিবিসির সংবাদে বলা হয়, সাইক্লোন মহাসেন এর আতংকে বাংলাদেশের হাজার হাজার লোক উপকূল ছেড়ে নিরাপদ আশ্রয়ে অবস্থান নিচ্ছে। বাংলাদেশের কর্তৃপক্ষ চট্টগ্রাম, কঙবাজার ও আশেপাশের উপকূলবর্তী জেলায় ৭ নম্বর বিপদ সংকেত জারি করেছে।\n‘উইকিনিং সাইক্লোন মহাসেন হেডস টু বাংলাদেশ’ শিরোনামে আল-জাজিরার সংবাদে বলা হয়, জাতিসংঘের বর্ণনা অনুযায়ী বাংলাদেশ ও মিয়ানমারের ওপর দিয়ে সমুদ্র উপকূলবর্তী এলাকায় ঘূর্ণিঝড় আঘাত হানবে। আর এ ঘূর্ণিঝড় ৮লাখ মানুষের জীবনকে ঝুঁকিতে ফেলে দিতে পারে।\n‘বাংলাদেশ, মিয়ানমার প্রিপেয়ার ফর এরাইবেল অব সাইক্লোন মহাসেন’ শিরোনামে সিএনএন এর সংবাদে বলা হয়, জাতিসংঘের একটি সংস্থার বর্ণনা অনুয়ায়ী বিশাল ঘূর্ণিঝড় বাংলাদেশ ও মিয়ানমারের বঙ্গোপসাগরের উপকূলে ধেয়ে আসছে। উদ্ধার ও ত্রাণ সহায়তাকারী সংস্থাগুলো ঝুঁকি এড়াতে মানুষদের নিরাপদ আশ্রয়ে নিয়ে যাচ্ছে এবং আঘাত মোকাবিলায় প্রয়োজনীয় প্রস্তুতি নিচ্ছে।\nবাংলাদেশ সময়: ১১৫৯ ঘন্টা,মে ১৬,২০১৩ জাফ/সম্পাদনায়: তাসবিরইকবাল,নিউজরুমএডিটর\tকক্সবাজারে ৮ নম্বর মহাবিপদ সংকেত\nস্টাফ রির্পোটার,নিউজ এজেন্সি টোয়েন্টিফোর,কক্সবাজার- ঘূর্ণিঝড় মহাসেনের কারণে কক্সবাজারে ৮ নম্বর মহাবিপদ সংকেত জারি করেছে স্থানীয় জেলা প্রশাসন।\nপৌরসভার ১ নম্বর ওয়ার্ড সমিতিপাড়া ও ফজনারডেইল এলাকা থেকে বিভিন্ন যানবাহনে করে স্থানীয়দের সরিয়ে নিচ্ছে জেলা প্রশাসন ও রেড ক্রিসেন্টসহ অন্যান্য সাহায্য সংস্থা।\nজানা গেছে, সেখানে এখনও জলোচ্ছ্বাসের দেখা পাওয়া যায়নি। তবে গুঁড়ি গুঁড়ি বৃষ্টি হচ্ছে।\nবাংলাদেশ সময়: ১৭১৯ ঘন্টা,মে ১৫,২০১৩ জাফ/সম্পাদনায়: তাসবিরইকবাল,নিউজরুমএডিটর\tচট্টগ্রাম-কক্সবাজারে ৭ নম্বর বিপদ সংকেত\nস্টাফ রির্পোটার,নিউজ এজেন্সি টোয়েন্টিফোর,ঢাকা- উপকূলের দিকে ধেয়ে আসা ঘূর্ণিঝড় মহাসেনের কারণে চট্টগ্রাম ও কক্সবাজারে ৭ নম্বর বিপদ সংকেত দেখিয়ে যেতে বলেছে আবহাওয়া অধিদপ্তর। এছাড়া মংলায় ৫ নম্বর বিপদ সংকেত দেখিয়ে যেতে বলা হয়েছে।\nবুধবার আবহাওয়া অধিদফতর এ ঘোষণা দেয়। সাধারণত ১০ নম্বর পর্যন্ত সতর্ক সঙ্কেত ব্যবহার করে থাকে (দুর্যোগকোষ, খাদ্য ও দুর্যোগ ব্যবস্থাপনা মন্ত্রণালয়, প্রকাশকাল-জুলাই, ২০০৯)।\nঢাকা বিশ্ববিদ্যালয়ের ভূগোল ও পরিবেশ বিভাগের অধ্যাপক ড. এএমএম আমানত উল্লাহ খান বলেন, “কত নম্বর সঙ্কেতে কি হয়, তা জানা থাকলে সংশ্লিষ্ট এলাকাবাসী সে অনুযায়ী প্রস্তুতি নিতে পারবেন। এতে ঝুঁকিও কমে যাবে।”\nগত শনিবার উপকূল থেকে এক হাজার ৮০০ কিলোমিটার দূরে নিম্নচাপ সৃষ্টির পর একশ’ কিলোমিটার এগিয়ে তা ঘূর্ণিঝড় ‘মহাসেনে’ রুপ নেয়।\nআবহাওয়ার বিশেষ বুলেটিনে বলা হয়, পশ্চিম মধ্য বঙ্গোপসাগর এবং তৎসংলগ্ন পূর্ব মধ্য বঙ্গোপসাগর এলাকায় ‘মহাসেন’ স্থির অবস্থায় রয়েছে। এটি আরও ঘণীভূত হয়ে উত্তর-উত্তরপূর্ব দিকে অগ্রসর হতে পারে।\nঘূর্ণিঝড়ের কারণে চট্টগ্রাম, কক্সবাজার ও মংলা সমুদ্র বন্দরে চার নম্বর স্থানীয় হুঁশিয়ারি সঙ্কেত দেওয়া হয়েছে। মহাসেনের কেন্দ্রের ৫৪ কিমি’র মধ্যে বাতাসের একটানা সর্বোচ্চ গতিবেগ ঘণ্টায় ৬২ কিমি, যা দমকা অথবা ঝড়ো হাওয়া আকারে ঘণ্টায় ৮৮ কিমি পর্যন্ত বৃদ্ধি পাচ্ছে। ঘূর্ণিঝড় কেন্দ্রের নিকট সাগর খুবই উত্তাল রয়েছে।\nউত্তর বঙ্গোপসাগরে অবস্থানরত মাছ ধরার নৌকা ও ট্রলার এবং সমুদ্রগামী জাহাজসমূহকে পরবর্তী নির্দেশ না দেওয়া পর্যন্ত নিরাপদ আশ্রয়ে থাকারও নির্দেশ দেওয়া হয়েছে।\nদুর্যোগকোষ অনুযায়ী, ৪ নম্বর সঙ্কেত মানে ঘূর্ণিঝড় কেন্দ্রিক ভয়াবহ ধরনের ঝড়ের পূর্বাভাস, যা উপকূল অঞ্চলসহ বিশাল অংশে আঘাত হানতে পারে। আবহাওয়া অধিদফতরের পরিচালক মো. শাহ আলম বলেন, “ঘূর্ণিঝড়টি উপকূলের ৪০০ কিলোমিটারের মধ্যে এলে স্থাপিত ডপলার রাডারের মাধ্যমে জানা যাবে, কোথায়-কখন-কিভাবে আঘাত হানবে। বুধবার বিষয়টি স্পষ্ট হবে।”\nপ্রতি বছর এই সময়ে দেশে ঘূর্ণিঝড়ের প্রবণতা দেখা দেয়। সমুদ্র বন্দরের জন্য আবহাওয়ার সঙ্কেতগুলো হচ্ছে- ১ নম্বর দূরবর্তী সঙ্কেত, ২ নম্বর দূরবর্তী হুঁশিয়ারি সঙ্কেত, ৩ নম্বর স্থানীয় সতর্কতা সঙ্কেত, ৪ নম্বর স্থানীয় হুঁশিয়ারি সঙ্কেত ও ৬ নম্বর বিপদ সঙ্কেত।\nতবে ৮, ৯ ও ১০ নম্বর হলো মহাবিপদ সঙ্কেত।\nউপকূল থেকে দূরে গভীর সাগরে ঝড় হলে ও চূড়ান্ত প্রস্তুতি নেওয়ার মতো বিপজ্জনক সময় না হলে চারটি (১-৪) সঙ্কেত ব্যবহার করা হয়। তবে বন্দর ত্যাগকারী জাহাজ পথে বিপদে পড়ার শঙ্কা থাকে।\n৪ থেকে ৭ নম্বর সতর্ক সঙ্কেত মানে বন্দর ছোট ও মাঝারি সামুদ্রিক ঝড়ে কবলিত হতে পারে। ঝড়ে বাতাসের গতিবেগ হতে পারে ৬২ থেকে ৮৮ কিলোমিটার।\n৬ নম্বর বিপদ সঙ্কেতের সময় মাঝারি তীব্রতা সম্পন্ন সামুদ্রিক ঘূর্ণিঝড়ের কারণে বন্দর ও তৎসংলগ্ন এলাকায় মাঝারি ঝড়ো আবহাওয়া বিরাজ করবে। উত্তর বঙ্গোপসাগর ও নদীতে অবস্থানরত মাছ ধরার নৌকা ও ট্রলারকে পরবর্তী নির্দেশ না দেওয়া পর্যন্ত নিরাপদ আশ্রয়ে থাকতে হবে।\n৮ থেকে ১০ নম্বর মহাবিপদ সঙ্কেতে বাতাসের গতিবেগ ঘণ্টায় ৮৯ কিলোমিটার বা তার বেশি হতে পারে। উত্তর বঙ্গোপসাগর ও নদীতে মাছ ধরা নৌকা ও ট্রলারগুলোকে পরবর্তী নির্দেশ না দেওয়া পর্যন্ত নিরাপদ আশ্রয়ে থাকতে হবে। ৮ থেকে ১০ নম্বর মহাবিপদ সঙ্কেত ঘোষণার পর প্রচার মাধ্যমে প্রতি ৫ মিনিট পর পর প্রচার করতে হবে।\n৮ নম্বর সঙ্কেতে বাতাসের গতিবেগ ঘণ্টায় ৮৯ থেকে ১১৭ কিমি, যা প্রচণ্ড তীব্রতা সম্পন্ন সামুদ্রিক ঘূর্ণিঝড়।\n৯ নম্বর সঙ্কেতে ১১৮ থেকে ১৭০ বেগে হারিকেনের তীব্রতা সম্পন্ন প্রবল ঘূর্ণিঝড় বিরাজ করবে। সামুদ্রিক ঘূর্ণিঝড়ের কারণে বন্দর এলাকা এবং তৎসংলগ্ন এলাকায় অতি তীব্র ঝড়ো আবহাওয়া বিরাজ করবে।\n১০ নম্বর সঙ্কেতের সময় অতি প্রচণ্ড তীব্রতা বিশিষ্ট বা সুপার সাইক্লোনের তীব্রতা বিশিষ্ট প্রচণ্ডতম সামুদ্রিক ঘূর্ণিঝড়ের কারণে বন্দর এলাকায় অতীব তীব্র ঝঞ্জাবিক্ষুব্ধ ঝড়ো আবহাওয়া বিরাজ করবে। বাতাসের গতিবেগ ঘণ্টায় ১৭১ কিলোমিটার বা তার বেশি হবে।\n২০০৭ সালের সিডরসহ কয়েকটি বড় ঘূর্ণিঝড়ের সময় ১০ নম্বর মহাবিপদ সঙ্কেত জারি করা হয়েছিল বলে জানান আবহাওয়া অধিদফতরের আবহাওয়াবিদ বজলুর রশিদ।\n৮, ৯ ও ১০ নম্বর সঙ্কেতের সময় ঘূর্ণিঝড় আশ্রয়কেন্দ্র ও নিরাপদ দালান কোঠায় অনতিবিলম্বে জনসাধারণকে স্থানান্তর করতে হয়। দুর্যোগ ব্যবস্থাপনা সংস্থাসমূহকে পূর্ণমাত্রায় প্রস্তুত থাকতে হবে এবং ইমারজেন্সি অপারেশন কেন্দ্রের সর্বশেষ নির্দেশের অপেক্ষায় থাকতে হবে।\nএর বাইরে ১১ নম্বর হলো যোগাযোগ বিচ্ছিন্ন সঙ্কেত। আবহাওয়া অধিদফতরের সহকারী পরিচালক আয়েশা খাতুন জানান, ঝড়ের মাত্রা এতো বেশি হয়, যখন আবহাওয়ার বিপদ সঙ্কেত দেওয়া কেন্দ্রগুলোর সঙ্গে যোগাযোগ বিচ্ছিন্ন হয়ে যায়।\n১ নম্বরে সামুদ্রিক ঝড়ে বাতাসের গতিবেগ ঘণ্টায় ৫১ থেকে ৬১ কিমি, ২ নম্বরে ৬২ থেকে ৮৮ কিমি এবং ৩ নম্বরে নদী ও সমুদ্র বন্দর এবং আশেপাশের এলাকায় ৪০ থেকে ৫০ কিমি। ৩ নম্বরের বেলায় উত্তর বঙ্গোপসাগর ও নদীতে চলাচলকারী ৬৫ ফুটের নিচে নৌকাযানগুলোকে অতি সত্ত্বর নিরাপদে আসতে বলা হয়। ১ ও ২ নম্বর সঙ্কেতে বন্দরত্যাগী জাহাজ পথে ঝড়ের মধ্যে পতিত হতে পারে, সেজন্য তাদের উপকূলের কাছাকাছি থাকতে বলা হয়।\nআবহাওয়া অধিদফতর জানায়, ব্রিটিশ শাসনামলে বন্দরকে কেন্দ্র করে সঙ্কেতগুলো তৈরি হয়েছে। এছাড়া নদী বন্দরের জন্য চারটি (১-৪) সঙ্কেত রয়েছে।\nদুর্যোগ ব্যবস্থাপনা ও ত্রাণমন্ত্রী আবুল হাসান মাহমুদ আলী জানিয়েছেন, “উপকূলীয় এলাকায় সাইক্লোন প্রস্ততি কর্মসূচির (সিপিপি) ৪৯ হাজার ৩৬৫ জন প্রশিক্ষিত সেচ্ছাসেবক আগাম সতর্ক বার্তা প্রদানে কাজ করছেন।”\nমন্ত্রী বলেন, “তিন হাজার ৭৭০টি আশ্রয় কেন্দ্র কার্যকর রয়েছে। উপকূলীয় জেলায় অতিরিক্ত টাকা ও চাল বরাদ্দ দেওয়া হয়েছে। এছাড়াও প্রয়োজনীয় সংখ্যক মেডিকেল টিম গঠন করা হয়েছে। ওই এলাকার সরকারি কর্মকর্তা-কর্মচারীদের ছুটি বাতিল করা হয়েছে।”\n“আতঙ্কিত না হয়ে সর্বাত্মক প্রস্তুতির ওপর জোর দেওয়া হয়েছে” বলেও জানান মন্ত্রী।\nড. আমানত উল্লাহ খান আরও বলেন, “ঘূর্ণিঝড় নিয়ে জনগণের মধ্যে কনফিউশন তৈরি না হলে বড় দুর্যোগ মোকাবেলা কঠিন হবে না। সেজন্য প্রয়োজন সতর্ক সঙ্কেত জেনে আগাম প্রস্তুতি।”\nবাংলাদেশ সময়: ১১১৯ ঘন্টা,মে ১৫,২০১৩ জাফ/সম্পাদনায়: তাসবিরইকবাল,নিউজরুমএডিটর\nজামায়াতের হরতালে বিক্ষিপ্ত ভাঙচুর-সংঘর্ষ\nকুমিল্লায় প্রধান শিক্ষকদের মাসিক সমন্বয় সভা ও গ্র্যাচুয়িটি বিতরণ জামালপুর সদরের দুর্গম শিলকুড়া\nকুনমিংয়ে কনসাল জেনারেল সেই শাহনাজ গাজী JPAGE_CURRENT_OF_TOTAL\t« শুরু পূববর্তী 123 পরবর্তী শেষ »\tদিবানিশির সর্বশেষ সংবাদ সরকার দেশে অঘোষিত জরুরী আইন জারি করেছে : জাহিদ ইকবাল


সংবাদ অনলাইন » অনলাইন পরীক্ষা নিয়েই বিশ্ববিদ্যালয়ে ভর্তি\nনিউজ আপলোড : ঢাকা , রোববার, ১৮ অক্টোবর ২০২০\nপরীক্ষা নিয়ে বিশ্ববিদ্যালয়ে শিক্ষার্থী ভর্তি করানো হবে। অনলাইন মাধ্যমে এ ভর্তি পরীক্ষা নেয়া হবে। একটি অ্যাপসের মাধ্যমে অনলাইনে বা অফলাইনে শিক্ষার্থীরা পরীক্ষায় অংশগ্রহণ করতে পারবেন। এ জন্য একটি সফটওয়্যার তৈরি করা হচ্ছে।\nশনিবার পাবলিক বিশ্ববিদ্যালয়ের উপাচার্যদের নিয়ে অনুষ্ঠিত বৈঠক শেষে বিষয়টি জানান চট্টগ্রাম প্রকৌশল ও প্রযুক্তি বিশ্ববিদ্যালয়ের উপাচার্য অধ্যাপক ড. রফিকুল আলম। রফিকুল আলমের সভাপতিত্বে ভার্চুয়াল ওই সভায় দেশের ৪৬টি পাবলিক বিশ্ববিদ্যালয়ের উপাচার্য অংশগ্রহণ করেন।\nসভা সূত্রে জানা গেছে, করোনা মহামারির কারণে এইচএসসি ও সমমানের পরীক্ষা বাতিল হলেও পাবলিক বিশ্ববিদ্যালয়ে ভর্তি পরীক্ষার মাধ্যমে অনার্স পর্যায়ে শিক্ষার্থী ভর্তির সিদ্ধান্ত নিয়েছেন উপাচার্যরা।\nউপাচার্যদের সংগঠন পাবলিক বিশ্ববিদ্যালয় পরিষদের সভাপতি অধ্যাপক ড. মোহাম্মদ রফিকুল আলম শনিবার রাতে জাগো নিউজকে বলেন, আমরা অনলাইনে ভর্তি পরীক্ষা নেয়ার সিদ্ধান্ত নিয়েছি। বঙ্গবন্ধু ডিজিটাল বিশ্ববিদ্যালয়ের উপাচার্য অধ্যাপক ড. মোনাজ আহমেদ নূরের উদ্ভাবিত সফটওয়্যার ব্যবহার করে এই পরীক্ষা নেয়া হবে।\nতিনি বলেন, বর্তমান পরিস্থিতিতে সরাসরি ভর্তি পরীক্ষা নেয়া কঠিন হওয়ায় উপাচার্যরা অনলাইনে ভর্তি পরীক্ষার দিকে জোর দিয়েছেন। আজকের সভায় পরীক্ষা নেয়ার মতো উপযোগী একটি ডামি (নমুনা) সফটওয়্যার উপস্থাপন করেছেন বঙ্গবন্ধু ডিজিটাল বিশ্ববিদ্যালয়ের উপাচার্য। এর মাধ্যমে বিশ্ববিদ্যালয়ের সব ধরনের পরীক্ষা নেয়া সম্ভব। সফটওয়্যারটি তৈরির কাজ শেষ হলে সেটি সরকার ও বিশ্ববিদ্যালয় মঞ্জুরি কমিশনের কাছে অনুমোদন নিয়ে তা কার্যকর করা হবে।


ভারতে মুসলিমদের গণহত্যার হুমকি, মোদিকে ইমরান খানের তীব্র নিন্দা! » বিস্তারিত ভেতরে দেখুন\nভারতে মুসলিমদের গণহত্যার হুমকি, মোদিকে ইমরান খানের তীব্র নিন্দা!\nপাকিস্তানের প্রধানমন্ত্রী ইমরান খান বলেছেন, নরেন্দ্র মোদির নেতৃত্বাধীন ভারত সরকার এই অঞ্চলে “শান্তির জন্য একটি বাস্তব এবং বর্তমান হুমকি”। তিনি বলেন, ভারতের সমস্ত সংখ্যালঘুরা ক্ষমতাসীন ভারতীয় জনতা পার্টির (বিজেপি) পৃষ্ঠপোষকতায় পরিচালিত চরমপন্থী গোষ্ঠীগুলোর টার্গেটে পরিণত হয়েছে। -ডন, কেএমএস নিউজ\nপ্রতিবেদনে বলা হয়, গত মাসে ভারতের বেশ কয়েকটি উগ্র ডানপন্থী গোষ্ঠীর নেতারা দেশে সংখ্যালঘুদের জাতিগত নির্মূলের আহ্বান জানিয়েছিল। বিশেষ করে দেশটির ২০০ মিলিয়ন মুসলিম জনসংখ্যাকে লক্ষ্য করে। উত্তরাখণ্ডের তীর্থস্থান শহর হরিদ্বারে ১৭ থেকে ১৯ ডিসেম্বর হিন্দুত্ববাদী নেতা ইয়াতিনরসিংহানন্দ এর মাধ্যমে “ঘৃণাত্মক বক্তৃতা কনক্লেভ” সংগঠিত হয়েছিল। যেখানে সংখ্যালঘুদের হত্যা এবং তাদের ধর্মীয় পবিত্র স্থানগুলোতে আক্রমণ করার একাধিক আহ্বান জানানো হয়।\nপাকিস্তানের প্রধানমন্ত্রী ইমরান সোমবার একের পর এক টুইট বার্তায় দেশটিতে সংখ্যালঘুদের গণহত্যার আহ্বান জানানোর পরও চরমপন্থী হিন্দুত্ববাদী গোষ্ঠীগুলির বিরুদ্ধে নরেন্দ্র মোদির “নিরবিচ্ছিন্ন নীরবতা” এবং নিষ্ক্রিয়তার জন্য তাকে নিন্দা করেছেন। তিনি বলেন, বিজেপি মোদি সরকারের চরমপন্থী মতাদর্শের অধীনে ভারতের সমস্ত ধর্মীয় সংখ্যালঘু হিন্দুত্ববাদী গোষ্ঠীগুলির দ্বারা দায়মুক্তির সাথে লক্ষ্যবস্তু করা হয়েছে। প্রধানমন্ত্রী মোদী সরকারের ক্রমাগত নীরবতাকে নিন্দা জানিয়ে বলেন, বিজেপি সরকার চরমপন্থীদের আহ্বানকে সমর্থন করেছে কিনা তা স্পষ্টতার নিশ্চয়তা দেয়। তিনি আন্তর্জাতিক সম্প্রদায়ের প্রতি এই আহ্বানের দিকে নজর দিতে এবং এর বিরুদ্ধে ব্যবস্থা নিতে আহ্বান করেছেন।\nদ্য প্রিন্টের অক্টোবরের এক প্রতিবেদনে বলা হয়েছে, হিন্দু নেতা নরসিংহানন্দের বিরুদ্ধে একাধিকবার মুসলিম সম্প্রদায়ের বিরুদ্ধে সাম্প্রদায়িক উত্তেজনা উসকে দেওয়ার অভিযোগ আনা হয়েছে। হিন্দু রক্ষাসেনার সভাপতি স্বামী প্রবোধানন্দগিরিকে উদ্ধৃত করে এনডিটিভি বলেছে, মিয়ানমারের মতো আমাদের পুলিশ, আমাদের রাজনীতিবিদ, আমাদের সেনাবাহিনী এবং প্রতিটি হিন্দুকে অবশ্যই অস্ত্র তুলে নিতে হবে এবং একটি পরিষ্কার-পরিচ্ছন্নতা অভিযান পরিচালনা করতে হবে। অন্য কোন বিকল্প নেই। রাজনৈতিক দল হিন্দু মহাসভার সাধারণ সম্পাদক সাধ্বী অন্নপূর্ণাও অস্ত্র ও গণহত্যার উসকানি দেওয়ার আহ্বান জানিয়েছেন।\nতিনি বলেন, অস্ত্র ছাড়া কিছুই সম্ভব নয়। আপনি যদি তাদের জনসংখ্যা দূর করতে চান তবে তাদের হত্যা করুন। হত্যার জন্য প্রস্তুত থাকুন এবং জেলে যেতে প্রস্তুত থাকুন। এমনকি যদি আমাদের মধ্যে ১০০ জন তাদের (মুসলিম) ২০ লক্ষকে হত্যা করতে প্রস্তুত হয়, তবে আমরা বিজয়ী হব এবং জেলে যাব। প্রতিবেদনে বলা হয়েছে, ধর্মীয় নেতা স্বামী আনন্দস্বরূপ রাস্তার মুসলিম বিক্রেতাদের সাথে কীভাবে আচরণ করা উচিত, তার একটি উদাহরণ দিয়েছেন। তিনি বলেন, আমি যে রাস্তায় থাকি, প্রতিদিন সকালে আমি একজন মোল্লাকে বড় দাড়িওয়ালা দেখতে পেতাম এবং আজকাল তারা জাফরান দাড়ি রাখে। এই হরিদ্বার, মহারাজ। এখানে কোন মুসলিম ক্রেতা নেই, তাই তাকে বের করে দাও।\nবিজেপি নেতা অশ্বিনীউপাধ্যায় এবং বিজেপি মহিলা মোর্চা নেত্রী উদিতা ত্যাগীও তিন দিনের শীর্ষ সম্মেলনে যোগ দিয়েছিলেন। এই অনুষ্ঠানটিকে ক্ষমতাসীন দলের কাছ থেকে রাজনৈতিকভাবে উৎসাহ দেয়া হয়েছিল।


ইউএনও ওয়াহিদা অপারেশন থিয়েটারে - DHAKA18.COM\nঢাকা১৮ ডেস্ক : দুর্বৃত্তদের হামলায় গুরুতর আহত ইউএনও ওয়াহিদা খানমকে অস্ত্রোপচারের জন্য অপারেশন থিয়েটারে নেওয়া হয়েছে।\nইউএনও ওয়াহিদা খানমকে বৃহস্পতিবার (০৩ সেপ্টেম্বর) রাত ৯টার দিকে রাজধানীর ন্যাশনাল ইনস্টিটিউট অব নিউরোসাইন্স হাসপাতালের অপারেশন থিয়েটারে নেওয়া হয়।\nন্যাশনাল ইন্সটিটিউট অব নিউরোসায়েন্সেস ও হাসপাতালের যুগ্ম পরিচালক অধ্যাপক ডা. মো. বদরুল আলম এ তথ্য নিশ্চিত করেন।\nহাসপাতাল সূত্র জানিয়েছে, ইউএনও ওয়াহিদা খানমের খুলি মস্তিষ্কের ভেতরে ঢুকে গেছে। এখনও অবস্থা স্থিতিশীল নয়। স্থিতিশীল না হওয়া পর্যন্ত অপেক্ষা করতে হয়। কারণ, এখন যেভাবে খুলি ভেতরে ঢুকে গেছে তা সরাসরি খুলতে গেলে জ্ঞান আর নাও ফিরতে পারে। এসব দিক বিবেচনা করেই অপারেশন করতে অপেক্ষা করতে হয়েছে।\nএদিকে হাসপাতালে উপস্থিত ইউএনও ওয়াহিদার কয়েকজন ব্যাচমেটের জানান, অপারেশন থিয়েটারে নেওয়ার আগে তার সিটি স্ক্যান করা হয়েছে। প্রেশার চেক করা হয়েছে, অবস্থা স্বাভাবিক থাকায় তাকে অপারেশন থিয়েটারে নেওয়া হয়।\nঅস্ত্রোপচারের জন্য প্রয়োজনীয় রক্ত সংগ্রহে রাখা হয়েছে বলেও জানান তারা।\nউল্লেখ্য, বুধবার দিবাগত রাত ২টার পর ইউএনও ওয়াহিদা খানম নিজের সরকারি বাসভবনে দুর্বৃত্তদের হামলার শিকার হয়ে গুরুতর আহত হন।\nমৌবনের ভালোবাসায় শিশুরা পেলো উপহার


বিশ্বকাপেও পাতানো ম্যাচের আশঙ্কা! | খেলাধুলা | DW | 19.12.2013\nম্যাচ পাতানো কেলেঙ্কারি নিয়ে আবার তোলপাড় চলছে ইতালিতে৷ বিশ্বকাপজয়ী মিডফিল্ডার গেনারো গাত্তুসোসহ বেশ কয়েকজন ফুটবলার ম্যাচ পাতানোয় জড়িত বলে সন্দেহ করা হচ্ছে৷ ব্রাজিল বিশ্বকাপেও নাকি ম্যাচ পাতানো হতে পারে!\nইটালির ফুটবলের সঙ্গে ম্যাচ পাতানো কেলেঙ্কারির সম্পর্কটা দীর্ঘ দিনের৷ সর্বশেষ বড় কেলেঙ্কারির খবর এসেছিল ২০০৬ সালে৷ সেবার সিরি ‘এ'-র পাঁচটি ক্লাবের বিরুদ্ধে পাতানো ম্যাচ খেলার অভিযোগ প্রমাণিত হয়েছিল, তখনকার চ্যাম্পিয়ন জুভেন্টাসকে আগের দুটি শিরোপা কেড়ে নিয়ে নামিয়ে দেয়া হয়েছিল সিরি ‘বি'-তে৷ তারপরও বেশ কয়েকবারই ইটালির ফুটবল খবরে এসেছে ম্যাচ পাতানো কিংবা দর্শকদের বর্ণবাদী আচরণের কারণে৷ বিষয় দুটি আবার কালো ছায়া ফেলেছে ইটালির ফুটবলে৷ তদন্তে বেরিয়ে এসেছে নতুন খবর৷ বলা হচ্ছে, গত বছর পর্যন্ত, অর্থাৎ ২০১২ সাল পর্যন্ত যে ম্যাচ পাতানো হয়েছে তা মোটামুটি নিশ্চিত৷ এমন কাণ্ডে ইটালিকে ২০০৬ বিশ্বকাপ জেতানো গেনারো গাত্তুসোও জড়িত ছিলেন বলে তদন্তকারীরা মনে করছেন৷\nএ কারণে গাত্তুসোর বাড়িতে তল্লাশিও চালানো হয়েছে৷ ১৯৯৯ থেকে ২০১২ সাল পর্যন্ত এসি মিলানের হয়ে খেলেছেন গাত্তুসো৷ সুইজারল্যান্ডের সিয়ন ক্লাবের হয়ে খেলে পেশাদার ক্যারিয়ারে ইতি টানা ৩৫ বছর বয়সি এ মিডফিল্ডার হালে কোচ হিসেবে আছেন সিরি ‘বি'-এর ক্লাব পালের্মোর সঙ্গে৷ ম্যাচ পাতানোয় জড়িত সন্দেহে তাঁর বাড়ি তল্লাশি করায় গাত্তুসো বলেছেন, ‘‘আমি অপমানিত বোধ করছি৷ তবে শান্ত আছি৷ আমি জীবনে কখনো কোনো রকমের কেলেঙ্কারিতে জড়াতে চাইনি৷''\nব্যাপক গ্রেপ্তার অভিযানও চালিয়েছে তদন্তকারীরা৷ সিরি ‘এ' এবং সিরি ‘বি'-র ফুটবলারসহ এ পর্যন্ত মোট ৫৪ জনকে গ্রেপ্তার করা হয়েছে৷ তদন্তকারীরা বলছেন, তাঁরা মনে করেন, ২০০৯ সাল থেকে ২০১২ পর্যন্ত ইতালিতে মোট ৯০টি ম্যাচ পাতানো হয়েছে৷\nসোমবার বিচারক গুইডো সালভানির অনুমতি নিয়ে গেনারো গাত্তুসোর বাড়ি তল্লাশি করা হয়৷ ম্যাচ পাতানোর পেছনে খুব বড় একটি চক্র কাজ করছে, এমন তথ্য দিয়ে তিনি বলেছেন, ২০১৪ বিশ্বকাপেও ম্যাচ পাতানো হতে পারে৷\nবিশ্বকাপ ফুটবলের জমকালো ‘ড্র' অনুষ্ঠান\nগত শুক্রবার হয়ে গেল বিশ্বকাপ ফুটবলের জমকালো ‘ড্র' অনুষ্ঠান৷ এই বিষয়ে ডিডাব্লিউ থেকে বিস্তারিত পরিবেশনা পাওয়ার আশা করেছিলেন বন্ধু সুভাষ৷ (12.12.2013)\nকি-ওয়ার্ডস বিশ্বকাপ, পাতানো ম্যাচ, আশঙ্কা! ব্রাজিল বিশ্বকাপ


মুক্তিযুদ্ধ ও বাংলাদেশের ইতিহাসঃ সময়ে সময়ে পাল্টে যায় - মাহফুজ এর বাংলা ব্লগ । bangla blog | সামহোয়্যার ইন ব্লগ - বাঁধ ভাঙ্গার আওয়াজ\n১০ ই মার্চ, ২০২১ ভোর ৫:৩৭\nআমাদের স্বাধীন বাংলাদেশের ইতিহাস লিখতে বা বলতে গেলে দেশের সাধারণ নাগরিক/ছাত্রসমাজ ও প্রজন্মের পর প্রজন্মকে চিন্তা করতে হয় কোনটা লিখে বা বলে কার মন রক্ষা করবো? কোথায় কোনোটা বললে কিভাবে লাভবান হবো? কোন বিষয় উল্লেখ না করলে আর কোন বিষয় জোরালোভাবে উল্লেখ করলে কারো প্রিয়ভাজন বা বিরাগবাজন হবো? এরচাইতে লজ্জার কিছু কী হতে পারে যেখানে কেউ জেনেশুনে মিথ্যা ইতিহাসের কথা বলে আবার কেউ জেনেশুনে সত্য এড়িয়ে যায়।\nবিএনপি ক্ষমতায় থাকলে জিয়াউর রহমান মুক্তিযুদ্ধের সর্বেসর্বা বলে সর্বত্র সমাদৃত হন ছোটবেলা থেকেই দেখে আসছি এবং শুনেছি। বইপত্র, পাঠ্যপুস্তকে জিয়াকেই সকল কৃতিত্ব দিতে দেখা গেছে বিএনপি সরকারের সময়। তখনকার সময়ে ছাত্রাবস্থায় বিভিন্ন পরিক্ষায় আমি নিজেও জিয়াউর রহমানকে ক্রেডিট দিয়ে লিখেছি কারণ আমি যা জেনেছিলাম তখন তাই তো লিখেছিলাম।\nপরবর্তীতে আওয়ামিলীগ ক্ষমতায় এলে প্রেক্ষাপট পাল্টে যেতে দেখলাম। বঙ্গবন্ধুকে করা হলো মুক্তিযুদ্ধের ওয়ান ম্যান আর্মি। তখন জেনারেল জিয়াকে তো মুক্তিযোদ্ধা বলতেও রাজি হননা অনেক ক্ষমতাসীন রাজনৈতিক ব্যক্তি যার উৎকৃষ্ট উদাহরণ অতি সাম্প্রতিক সময়েই ঘটেছে এবং আগেও ঘটেছিল। ক্ষমতার পালাবদলে আমিও লেখার পট-পরিবর্তন করে বঙ্গবন্ধুকে নিয়ে এলাম সামনের কাতারে অথচ কিছুদিন আগেও আমার জানামতে হয়তো জিয়াউর রহমানই ছিলেন সব। বিএনপি আমলে শুনেছি "বঙ্গবন্ধুর ভাষণ ছাড়া কী আছে মুক্তিযুদ্ধে? শুধমাত্র ভাষণ দিয়ে দেশ কী স্বাধীন হয়েছিলো না-কি সম্ভব" ইত্যাদি প্রশ্ন তুলে বঙ্গবন্ধুর কৃতিত্বকে চরমভাবে অস্বীকার করতে। শুধু তাই নয় এমন প্রকাশ্য সমালোচনাও আমরা পত্রপত্রিকা এবং জাতীয় টেলিভিশনের বিভন্ন চ্যানেলে দেখেছি ও শুনেছি যে "গোটা মুক্তিযুদ্ধ চলাকালীন সময়ে বঙ্গবন্ধু পরিবার বা বর্তমান আওয়ামিলীগের কয়জন রণাঙ্গনে সশরীরে উপস্থিত ছিলেন সেটাই নাকি প্রশ্নবিদ্ধ!\nঅতঃপর কালেকালে এই বর্তমান সময়ে জিয়াউর রহমানের মুক্তিযুদ্ধের খেতাবই প্রায় বিলীন হতে দেখছি। এখন এইযে একই ইতিহাসের আলাদা এবং ভিন্নভিন্ন গল্প সৃষ্টি করে সাধারণ মানুষকেও দ্বিধাদ্বন্দে ফেলা হলো তার সমাধান কী আদৌ কখনো সম্ভব?\nরক্তক্ষয়ী মুক্তিযুদ্ধ নয় মাসে শেষ হলেও মুক্তিযুদ্ধের ইতিহাসকে সময়ে সময়ে বিকৃত এবং স্বার্থহাসিলের উদ্দেশ্যে ব্যবহার করা হচ্ছে প্রায় অর্ধশতাব্দী ধরে। অন্তত আমি মনে করিনা গোটা বাংলাদেশের ইতিহাস নির্লজ্জ মিথ্যাচারে যেভাবে বিকৃত ও বিতর্কিত করা হয়েছে কালে কালে তা আর কেয়ামতপর্যন্ত কখনো সর্বজনস্বীকৃত হবে।\n#মহান_মুক্তিযুদ্ধের সম্মুখ সমরে জীবনবাজি রেখে যুদ্ধ করে কিংবা সরাসরি মুক্তিযুদ্ধে বিভিন্ন গুরুত্বপূর্ণ অবদান রেখেও মৃত্যুর পূর্বমুহূর্ত পর্যন্ত সঠিক স্বীকৃতি পাননি অসংখ্য মুক্তিযোদ্ধা।\nজীবনের শেষদিন পর্যন্ত মানবেতর জীবনযাপন করে গেছে কিংবা এখনো করছে এমন হতভাগ্য মুক্তিযোদ্ধার সংখ্যাও অসংখ্য।\nঅন্যদিকে সরাসরি যুদ্ধে অংশগ্রহন করা তো দূর এমনকি যুদ্ধ চলাকালীন পুরোটা সময় নিরাপদ জায়গায় ঘাপটি মেরে থেকে পরবর্তীতে মুক্তিযোদ্ধা সেজে সুবিধাভোগীর সংখ্যাটাও বিরাট।\nশুধু কী তাই? ১৯৭১ সালে জন্ম না নিয়েও মুক্তিযোদ্ধা এবং বাপদাদা কেউ যুদ্ধে অংশ না নিলেও মুক্তিযোদ্ধা সন্তান হিসেবে নানারকম অবৈধ সুযোগসুবিধা ছিনিয়ে নিচ্ছে এমন বাটপারও আছে অগনিত।\nআমার প্রশ্ন হলো নয় মাসের মুক্তিযুদ্ধে দেশ স্বাধীন হলো কিন্তু অর্ধশতাব্দী পেরিয়ে গেলেও সেই মুক্তিযুদ্ধের ইতিহাস নিয়ে বিতর্কের অবসান হলোনা কেন? ক্ষমতার পালা বদলের সাথে দেশের ইতিহাস কিভাবে পাল্টে যায়? এই স্বাধীন বাংলাদেশ কী কোনো রাজনৈতিক সংগঠনের বা কোনো ব্যক্তিবর্গের ব্যক্তিগত এসেট যে সময়ে সময়ে তা পাল্টে যাবে? মুক্তিযুদ্ধ তো একবারই সংগঠিত হয়েছিলো তাহলে ইতিহাস কেন নানাজনের নানা অভিমত আর আদর্শের সমন্বয়ে তৈরী হবে?\nআমাদের বাংলাদেশের ইতিহাস আসলে শুধুমাত্র উদ্দেশ্যপ্রণোদিত ভাবে বিকৃত হয়নি সেই সাথে মিথ্যাচারও হয়েছে ধাপেধাপে । সবচাইতে বিতর্কিত ও বিভক্তি সৃষ্টিকারী দুটো বিষয় নিয়ে সংক্ষিপ্তভাবে আলোচনা করে লেখাটা শেষ করবো। হ্যাঁ আমি জানি আমার মতো মানুষের ইতিহাস নিয়ে এতো আলোচনা-সমালোচনা করা মানায়না। এইলেখা হয়তো অনলাইনের কোথাও আরো অসংখ্য লেখার মতো পরে থাকবে লোকচক্ষুর আড়ালে কারণ আমি কোনো বিশেষ ব্যক্তিত্ব নই যার লেখা বিরাট সংখ্যক মানুষের কাছে পৌঁছে যাবে। তবে এই যে লিখলাম এবং মনের মাঝে জমিয়ে রাখা প্রশ্নগুলো ও চিন্তাভাবনাটা প্রকাশ করতে পারলাম সেটাতেই আমার সন্তুষ্টি। -\nসর্বশেষ এডিট : ১০ ই মার্চ, ২০২১ ভোর ৫:৪০\n১৮টি মন্তব্য ৬টি উত্তর


জবিতে ডিন সভা আইন ভেঙে পদোন্নতি দেয়ার পায়তারা – Odhikar BD\nজবিতে ডিন সভা আইন ভেঙে পদোন্নতি দেয়ার পায়তারা\nজবি প্রতিনিধি :: ২০১৬ সালে পাসকৃত সরকারি আইনে বিশ্ববিদ্যালয় শিক্ষকদের অধ্যাপক গ্রেড-১ পেতে শর্তাবলী হচ্ছে, অধ্যাপকগণ মোট চাকরীর মেয়াদ (কোয়ালিফাইং চাকরির মেয়াদ) ন্যূনতম ২০ বছর এবং দ্বিতীয় গ্রেডের সর্বশেষ সীমায় পৌছানোর দুই বছর পর জ্যেষ্ঠতার ভিত্তিতে প্রথম গ্রেড প্রাপ্ত হবেন। তবে এ সংখ্যা বিশ্ববিদ্যালয়ের মোট অধ্যাপকের সংখ্যার ২৫ শতাংশের বেশি হবে না।\nজগন্নাথ বিশ্ববিদ্যালয়ের বর্তমানে ১৪ জন অধ্যাপক গ্রেড-১ পদমর্যাদায় আছেন। ২৫ শতাংশ অধ্যাপকদের সংখ্যার দিক দিয়ে গ্রেড-১ পদমর্যাদায় আরও ১১টি পদ খালি আছে। গত ১৯ জুলাই বিশ্ববিদ্যালয়ের ডিন সভায় গ্রেড-১ মদমর্যাদার জন্য বিশ্ববিদ্যালয়ের ১৩ জন শিক্ষক আবেদন করেন। এর মধ্যে দুইজন শিক্ষকের উল্লিখিত শর্ত না থাকায় তাদের আবেদন বাতিল করে। আর, একজন অধ্যাপকের গ্রেড-১ পদমর্যাদা পেতে ১ম শর্তটি পূরণ না হওয়ার পরেও বিশ্ববিদ্যালয় কর্তৃপক্ষ তার আবেদন বাতিল না করে বিশ্ববিদ্যালয় মঞ্জুরি কমিশনের কাছে পরামর্শের জন্য পাঠানোর সিদ্ধান্ত নেয়। সিন্ডিকেট সভার পরে ইউজিসির কাছে এটি প্রেরণ করা হবে বলে জানিয়েছেন বিশ্ববিদ্যালয় কর্তৃপক্ষ।\nবিশ্ববিদ্যালয়ের ডিন সভা সূত্রে জানা যায়, ডিন সভায় মাইক্রোবাইলজি বিভাগের অধ্যাপক ড.জাকারিয়ার গ্রেড-১ পদমর্যাদায় আবেদনের যোগ্যতা না থাকলেও তিনি এ পদমর্যাদা পাওয়ার জন্য আবেদন করেন। ডিন সভায় তার আবেদন পত্রটি উত্থাপন হলে আইন অনুযায়ী তিনি এ পদমর্যাদা পাওয়ার গ্রহনযোগ্য না হলে বিশ্ববিদ্যালয়ের সকল ডিন এর বিরোধীতা করেন। কিন্তু বিশ্ববিদ্যালয়ের উপাচার্য ড. মীজানুর রহমান এ শিক্ষককে গ্রেড-১ সুবিধা দেয়ার জন্য নানান যুক্তি দাড় করান বলে সভা সূত্রে জানা গেছে। বিশ্ববিদ্যালয়ের সকল ডিনদের বিরোধীতার পরেও উপাচার্যের সিদ্ধান্তে ড.জাকারিয়ার আবেদনটি পদমর্যাদায় (কোয়ালিফাইং জব) পড়বে কিনা এটির জন্য ইউজিসির পরামর্শ নেয়ার সিদ্ধান্ত গৃহীত হয়।\nসূত্র জানায়, ড. জাকারিয়া মিয়া প্রভাষক, সহাকারী অধ্যাপক, সহযোগী অধ্যাপক ও অধ্যাপক পদে মোট ২২ বছর ৬ দিন চাকরি করেন। এর মধ্যে ২০১০ সালে ৪ এপ্রিল জগন্নাথ বিশ্ববিদ্যালয়ে অধ্যাপক পদে যোগ দান করেন। ২০২০ সালের ১৩ জুলাই পর্যন্ত জগন্নাথ বিশ্ববিদ্যালয়ে ড.জাকারিয়া মিয়ার চাকরির বয়স ১০ বছর তিন মাস। এর আগে তিনি গণ বিশ্ববিদ্যালয়ের প্রভাষক পদ থেকে সহযোগী অধ্যাপক পদ পর্যন্ত ১১ বছর ৯ মাস ৬ দিন চাকরী করেন। নিয়ম অনুযারী পাবলিক বিশ্ববিদ্যালয়ে বেসরকারী বিশ্ববিদ্যালয় থেকে এসে কেউ নিয়োগ পেলে আগের চাকরিকাল থেকে ৫০ শতাংশ গণনা হবে। সে অনুযায়ী গণ বিশ্ববিদ্যালয় থেকে বাদ দেয়ার পরে সেখান থেকে তার চাকরীর বয়সসীমা ৫ বছর ১০ মাস ১৮ দিন গণনা করা হয়। এ হিসাবে গ্রেড-১ পদমযার্দা পেতে তার যোগ্যতা চাকরিকাল ১৬ বছর ১ মাস ১৮ দিন। যা শর্ত উল্লেখিত চাকরি কাল থেকে অনেক কম। বিশ্ববিদ্যালয়ের উপাচার্য ড.মীজানুর রহমান ডিন সভায় যুক্তি দেখান তিনি যেহেতু একটি বেসরকারী বিশ্ববিদ্যালয়ে ১১ বছর ৯ মাস ৬ দিন চাকরি করেছেন তাই তার বিষয়টি বিবেচনা করা যায়। কিন্তু বিশ্ববিদ্যালয়ের ডিনরা আইনের পরীপন্থী হলে এর বিরোধীতা করেন। পরবর্তীতে উপাচার্য এটি ইউজিসির পরামর্শের জন্য সিদ্ধান্ত দেন। কিন্তু একই সভায় বেসরকারকারি বিশ্ববিদ্যালয় থেকে নিয়োগ পাওয়া একজন অধ্যাপকের চাকরিকাল কম হওয়ায় তারটি গ্রেড-২ পদোন্নতির তালিকা থেকে বাদ দেয়া হয়।\nসভা সূত্রে আরও জানা যায়, বয়সসীমা থাকার পরেও বিশ্ববিদ্যালয়ের একজন অধ্যাপকের রেজিস্ট্রার অফিসের ভুলের জন্য চাকরিকাল কম দেখানোয় তারটি বাতিল হয়। আর দুই জনের শর্ত কম থাকায় দুইজনের বাতিল করা হয়। তারা দুইজনেই জগন্নাথ বিশ্ববিদ্যালয়ের যোগদান করার আগে সরকারি কলেজে কর্মরত ছিলেন। তাদের সরকারী কলেজে চাকরিকাল থেকেও ৬০ শতাংশ চাকরীকাল গণনা করা হয়। ড. জাকারিয়ার অধ্যাপক পদে নিয়োগেও অনিয়মের খবরও পাওয়া যায়।\nনাম প্রকাশে অনিচ্ছুক একাধিক ডিন বলেন, গ্রেড-১ পদমর্যাদা পেতে যে শর্ত দেয়া হয়েছে তার প্রথম শর্ত অনুযায়ী তিনি আবেদন করতে পারেন না। তাকে গ্রেড-১ সুবিধা দিতে বিশ্ববিদ্যালয়ের সকল ডিন বিরোধিতা করার পরেও বিশ্ববিদ্যালয়ের উপাচার্য শুধু তার বিষয়টি ইউজিসির কাছে পরামর্শের জন্য পাঠাতে বলেন। এটি আইনপরীপন্থী, পদোন্নতিতে এই অনিয়ম বিশ্ববিদ্যালয় শিক্ষাঙ্গনে অস্থিরতা সৃষ্টি করবে।\nবিশ্ববিদ্যালয় রেজিষ্টার প্রকৌশলী ওহিদুজ্জামান বলেন, ডিনসভার সিদ্ধান্ত ও অভিযোগ নিয়ে তিনি বলেন ডিনরা কি বলল না বলল এ বিষয়ে আমি কিছু বলব না। পদোন্নতির বিষয়ে সিন্ডিকেটে চুড়ান্ত সিদ্ধান্তের পর জানানো হবে। আর ওই শিক্ষকের গ্রেড-১ যোগ্যতার বিষয়ে সিন্ডিকেটের পর ইউজিসিতে পরামর্শের জন্য পাঠানো হবে।\nএ বিষয়ে বিশ্ববিদ্যালয়ের উপাচার্য অধ্যাপক ড.মীজানুর রহমানের মুঠোফোনে যোগাযোগ করা হলে তাকে পাওয়া যায়নি।\nএ বিষয়ে ইউজিসির চেয়ারম্যান অধ্যাপক ড. কাজী শহিদুল্লাহ বলেন, পদোন্নতির বিষয়ে কোন পরামর্শের জন্য চিঠি আসলে আমি পাবলিক বিশ্ববিদ্যালয় ডিরেক্টরের কাছে পাঠাবো। তিনি বিষয়টি আইনকানুন দেখে যাচাই করবেন। এ ক্ষেত্রে কোন অনিয়ম হবে না।\nPosted in ক্যাম্পাস, জবি\nPrevস্বাস্থ্যমন্ত্রী ও দুর্নীতিবাজ আমলাদের অপসারণের দাবিতে বগুড়ায় সিপিবির মানববন্ধন\nNextভারতে দীর্ঘস্থায়ী হবে করোনা মহামারির ঝুঁকি: মোদি


চাকরি ছাড়ার আগে কী করবেন: হার্ভার্ডের ৭ পরামর্শ | The Business Standard\nচাকরি ছাড়ার আগে কী করবেন: হার্ভার্ডের ৭ পরামর্শ\nLast modified: 31 August, 2021, 06:39 pm\nএইচআর কি আসলেই আপনার বন্ধু?\nসবাই চলে গেছে, আপনি বাকি...কী করবেন?\nমিলেছে নতুন চাকরির প্রস্তাব, এবার বসকে জানাবেন কীভাবে\nচাকরি ছাড়ার আগে নিজেকে যেসব প্রশ্ন করবেন\nদুই ক্ষেত্রে আপনি ভবিষ্যতের কথা না ভেবেই চাকরি ছেড়ে দিতে পারেন। প্রথমত, যদি আপনি বিশ্বাস করেন কর্মক্ষেত্রে অবৈধ বা অনৈতিক কিছু চলছে এবং দ্বিতীয়ত, যদি আপনার বর্তমান চাকরি আপনার স্বাস্থ্য এবং জীবনযাত্রার উপর নেতিবাচক প্রভাব ফেলে।\nগত কয়েক মাসে একাধিক গবেষণায় উঠে এসেছে, করোনার এ সময়ে বিশ্বের প্রায় প্রতিটি অঞ্চলেই লোকজন চাকরি ছাড়ার পায়তারা করছেন। বৈশ্বিক এই মহামারি আমাদের অনেককেই নিজেদের ক্যারিয়ারের গতিবিধি পুনর্বিবেচনা করতে বাধ্য করছে এবং শক্তিশালী চাকরির বাজার আমাদেরকে চাকরি পরিবর্তন করার স্বাধীনতাও দিচ্ছে।\nচাকরি ছাড়বেন কি ছাড়বেন না, ছাড়লেও কীভাবে ছাড়বেন; এরকম দ্বিধায় থাকা লাখো জনতার একজন যদি আপনিও হয়ে থাকেন, তাহলে চাকরি ছাড়ার সবচেয়ে ভালো তরিকা কোনটি হতে পারে তা নিয়ে ভাবছেন নিশ্চয়ই। এই বিষয়ে বছরের পর বছর গবেষণা করা হার্ভার্ড বিজনেস রিভিউ আপনাকে কিছু উপায় বাতলে দিচ্ছে।\nপ্রথম ধাপটি অবশ্যই সিদ্ধান্ত নেওয়া।\nআপনি কি সত্যিই চাকরি ছাড়ার জন্য প্রস্তুত?\nকেন চাকরি ছাড়তে চাচ্ছেন, সে ব্যাপারে চিন্তা করুন একদফা। হয়তো বর্তমান চাকরিতে বিরক্তবোধ করছেন, কিংবা যার অধীনে কাজ করছেন তাকে পছন্দ না, কিংবা আপনি মনে করছেন কোনো ভিন্ন পদে বা ভূমিকায় চাকরি নেওয়া উচিত আপনার, কিংবা হয়তো সব ছেড়ে ফ্রিল্যান্সার হওয়ার প্রস্তুতি নিচ্ছেন আপনি।\nকীভাবে নিশ্চিত হবেন এটি আসলেই চলে যাওয়ার জন্য সবচেয়ে উপযুক্ত সময় কি না-\nনিজেকে তিনটি প্রশ্ন করুন-\nআমি কি সঠিক প্রতিষ্ঠানে কাজ করছি?\nআমি কি সঠিক পদে কর্মরত আছি?\nআমার যে ভবিষ্যৎ পরিকল্পনা, তার জন্য কি এই চাকরি যথাযথ?\nএই তিন প্রশ্নের যেকোনো একটির উত্তরও যদি 'না' হয়ে থাকে, তাহলে আপনি নতুন চ্যালেঞ্জের খোঁজ করতে পারেন। তবে এর আগে বর্তমান প্রতিষ্ঠানকে একবার পুনঃমূল্যায়ন করে দেখুন।\nহয়তো প্রতিষ্ঠানে আপনার পছন্দের কর্মচারীরা চলে যাচ্ছে, বা প্রতিষ্ঠানের মুনাফা কমে যাচ্ছে। এক্ষেত্রে আপনি অনুরূপ কোন চাকরির খোঁজ করতে পারেন, এরচেয়ে ভালো কোনো প্রতিষ্ঠানে।\nকিংবা হয়তো আপনার বর্তমান কর্মস্থলে শেখার এবং নিজেকে গড়ে তোলার সুযোগ নেই, বা আপনি এমন একজন বসের অধীনে কাজ করেন যিনি আপনার ক্যারিয়ারে বাধা সৃষ্টি করছেন। এক্ষেত্রে, আপনি বর্তমান কোম্পানির অন্য কোনো অংশে নিজেকে স্থানান্তরিত করতে পারেন। অথবা অনুরূপ কোন প্রতিষ্ঠানে চাকরি নিতে পারেন।\nএবং সবশেষে ভেবে দেখুন, ক্যারিয়ারের পরবর্তী পদক্ষেপটির জন্য আপনি আসলেই প্রস্তুত কিনা। উত্তর যদি 'না' হয় তাহলে আপনার ব্যক্তিগত দক্ষতা, নিজ সেক্টর সম্বন্ধে জ্ঞান ও নেটওয়ার্কিং বাড়াতে থাকুন। এতে করে অদূর ভবিষ্যতে এই পদক্ষেপ নিতে চাইলে তখন যথেষ্ট প্রস্তুত থাকবেন আপনি।\nআর চাকরি ছাড়ার নোটিশ দেওয়ার আগে বর্তমান কর্মস্থলে আপনার যে যে সমস্যা সেগুলো সমাধানযোগ্য কি না তা ভেবে দেখুন। এক্ষেত্রে আপনার সমস্যার কথা সরাসরি আপনার ম্যানেজারকে জানান।\nহতে পারে আপনি আপনার বর্তমান বেতন নিয়ে সন্তুষ্ট না। কিংবা অফিসের কোন সিদ্ধান্তের সাথে দ্বিমত আছে আপনার। ম্যানেজারকে জানানোর পর কোন ইতিবাচক জবাব নাও পেতে পারেন। তবু বলে দেখুন। সামান্য আলোচনায় কোনো ক্ষতি নেই নিশ্চয়ই।\nআরেকটি চাকরির ব্যবস্থা করে তবেই ছাড়বেন বর্তমান কর্মস্থল?\nকিছু বিশেষজ্ঞ বলে থাকেন, যতক্ষণ না আপনি নতুন কোন জায়গায় সুযোগ পেয়েছেন ততক্ষণ আপনার বর্তমান চাকরিটি ছাড়া উচিত না। এটি একটি ভাল পরামর্শ হলেও সবসময় মানা সম্ভব হয়ে উঠে না, বিশেষ করে যদি আপনি আপনার ধৈর্যের শেষপ্রান্তে থেকে থাকেন।\nযদি আপনার আর্থিক অবস্থা আপনাকে কিছু সময়ের জন্য বেকার থাকার অনুমতি দেয় (এই সময়কাল কতদিন হতে পারে, সেটি ভেবে নিবেন), তাহলে আপনি এই পরামর্শের বিরুদ্ধে যেতে পারেন।\nতবে দুই ক্ষেত্রে আপনি ভবিষ্যতের কথা না ভেবেই চাকরি ছেড়ে দিতে পারেন। প্রথমত, যদি আপনি বিশ্বাস করেন কর্মক্ষেত্রে অবৈধ বা অনৈতিক কিছু চলছে এবং এটি আপনার উপর খারাপ প্রভাব ফেলবে। দ্বিতীয়ত, যদি আপনি মনে করেন আপনার বর্তমান চাকরি আপনার স্বাস্থ্য এবং জীবনযাত্রার উপর নেতিবাচক প্রভাব ফেলছে।\nকাকে জানাবেন প্রথমে?\nচাকরি ছাড়ার সিদ্ধান্ত যদি নিয়েই ফেলেন, তাহলে প্রথমেই আপনার ম্যানেজারকে অবহিত করুন।\nআপনি কিছু ঘনিষ্ঠ সহকর্মীদের সাথে এ ব্যাপারে আলোচনা করে থাকতে পারেন, কিন্তু পুরোপুরি বিশ্বাস করেন না এমন কাউকে এই গোপন কথা বলতে যাবেন না।\nআপনি কেন চাকরি ছাড়ছেন সেটা ব্যাখ্যা করার সুযোগ পাওয়ার আগেই আপনার বস এ ব্যাপারে জেনে যাক, সেটা নিশ্চয়ই চান না। আপনার বর্তমান বস বা ম্যানেজারের সঙ্গে আপনার সম্পর্ক ভালো না থাকলেও তাকেই আগে বলুন। কেননা, আপনার ভবিষ্যৎ নিয়োগকর্তারা আপনারা ব্যাপারে কোন সিদ্ধান্তে আসার আগে আপনার পূর্ববর্তী ম্যানেজারদের সাথে যোগাযোগ করতে পারেন।\nকী কারণ দেখাবেন?\nসরাসরি সত্য কারণটি বলে দেওয়াই শ্রেয়। তবে কিছু ক্ষেত্রে সত্য আংশিক গোপন করতে পারেন।\nযদি আপনার চাকরি ছাড়ার কারণ আপনার বস নিজে হয়ে থাকে, তাহলে তাকে সেটা না জানানোই হিতকর। চাকরি ছাড়ার আগে বস আপনার সাথে উত্তপ্ত বাক্যবিনিময় করুক, এটা নিশ্চয়ই চান না।\nআর যদি আপনার মনে হয় সমস্যা আপনার মধ্যেই ছিল, তাহলে নিজের ব্যর্থতা নিয়ে কথা না বলে সামনে কী করতে চান তার আশেপাশে আপনার যুক্তি তৈরি করুন। বলতে পারেন ভিন্ন কোন ভূমিকায় বা নতুন কোন শিল্পে কাজ খুঁজতে যাচ্ছেন আপনি।\nকত দিন আগে নোটিশ দিবেন?\nআমাদের দেশে সিংহভাগ প্রতিষ্ঠানেই চাকরি ছাড়ার এক মাস আগে নোটিশ দেওয়াটা বাধ্যতামূলক। তবে আপনি চাইলে পালাবদলে সাহায্য করার জন্য আরেকটু আগেও নোটিস দিতে পারেন। এবং আপনার স্থানে সুযোগ পাওয়া নতুন নিয়োগকে কিছুদিন সাহায্য করে যেতে পারেন।\nশেষ কয়েক সপ্তাহ কী করবেন?\nনোটিশ দিয়ে দেওয়ার পর আপনার প্রাথমিক কাজ দুটো, আপনার প্রকল্প এবং দায়িত্বে সুষ্ঠু পালাবদলে সহায়তা করা এবং যেসব সহকর্মীর সাথে যোগাযোগ রাখতে চান তাদের সঙ্গে সম্পর্ক দৃঢ় করা।\nচাকরি ছাড়ার আগে আপনার বদলি কর্মকর্তাকে নিজের হাতেই খুঁজে বের করতে হতে পারে আপনার। অথবা, বর্তমান সহকর্মীদের কারো হাতে কর্তব্য ছেড়ে যেতে হতে পারে। এক্ষেত্রে আপনার বসের সঙ্গে আলোচনা করে ঠিক করুন কোন প্রকল্প কার হাতে দিবেন।\nআপনি অবশ্যই চাইবেন চলে যাওয়ার পর আপনার প্রাক্তন বস এবং সহকর্মীরা আপনাকে একজন চিন্তাশীল এবং পেশাদার হিসেবে মনে রাখুক।\nনতুন কর্মস্থলে যোগ দেওয়ার পর হয়তো নতুন চ্যালেঞ্জের দিকেই পূর্ণ মনোযোগ দিবেন আপনি। তবে আপনার প্রাক্তন সহকর্মীদের সাথে যোগাযোগ হারাবেন না।\nবিশ্বস্ত বন্ধু, সহকর্মী এবং উপদেষ্টাদের সাথে যোগাযোগ সবসময় উষ্ণ রাখা উচিত আপনার। আপনি হয়তো ভাল কাজ করে, বাস্তব ও অর্থপূর্ণ সম্পর্ক গড়ে তোলে, অথবা মূল্যবান দক্ষতা অর্জন করে আপনার ক্যারিয়ার সাজিয়েছেন। সুতরাং আপনার জীবনের পূর্ববর্তী বছরগুলোর কোন মূল্য নেই, এই ভান ধরে সে সমস্ত অভিজ্ঞতাকে ফেলে দেবেন না।\nনাটকীয় কায়দায় 'আই কুইট' বলে চাকরি ছাড়ার অনেক ভিডিও হয়তো দেখে থাকবেন ইন্টারনেটে। এসব ভিডিও মজার হলেও তেমন স্মার্ট কিন্তু না। শেষপর্যন্ত নিজের জন্য যেটা ভালো সেটাই করতে চাইবেন আপনি। একটি ইতিবাচক আবহ রেখে এবং পালাবদলে সাহায্য করে চাকরি ছাড়াটা যেমন আপনার পেশাদারিত্বের পরিচয় দিবে, তেমনি ভবিষ্যতের নেটওয়ার্কিংয়েও সাহায্য করবে।\nসূত্র: হার্ভার্ড বিজনেস রিভিউ।\nচাকরি ছাড়া / চাকরি


» দুর্নীতিবাজদের রুখতে পারবে সরকারি চাকরি আইন? » রংপুর এক্সপ্রেস টুয়েন্টিফোর ডটকম » Rangpurexpress24.com\nতবে জনপ্রশাসন প্রতিমন্ত্রী ফরহাদ হোসেন ডয়চে ভেলেকে বলেছেন, ‘‘দায়িত্বের বাইরে গিয়ে কোনো সরকারি কর্মকর্তা বা কর্মচারী কোনো ফৌজদারি অপরাধ করলে, তাকে গ্রেপ্তারে এই আইনে কোনো বাধা নেই৷ গ্রেপ্তার করতে সরকারের কোনো অনুমতিও লাগবে না৷”\nগত বছরের নভেম্বরে বাংলাদেশে সরকারি চাকরি আইন ২০১৮ প্রণীত হয়েছে৷ তবে কার্যকর হয়েছে এই বছরের ১ অক্টোবর থেকে৷ এই আইনের ৪১(১) ধারায় বলা হয়েছে, ‘‘কোনো সরকারি কর্মচারীর দায়িত্ব পালনের সহিত সম্পর্কিত অভিযোগে দায়েরকৃত ফৌজদারি মামলায় আদালত কর্তৃক অভিযোগ গৃহীত হইবার পূর্বে, তাহাকে গ্রেপ্তার করিতে হইলে, সরকার বা নিয়োগকারী কর্তৃপক্ষের পূর্বানুমতি নিতে হইবে৷”\nট্রান্সপারেন্সি ইন্টারন্যাশনাল বাংলাদেশ (টিআইবি)-র নির্বাহী পরিচালক ড. ইফতেখারুজ্জামান ডয়চে ভেলেকে বলেন, ‘‘প্রথম কথা হলো, এটা সংবিধানের পরিপন্থি৷ আইনের চোখে সবাই সমান৷ কিন্তু এই আইনে একটি বিশেষ শ্রেণি বিশেষ সুবিধা দেয়া হয়েছে৷ দুর্নীতি দমন কমিশনের যখন গ্রেপ্তারের প্রয়োজন হবে, তখন এই বৈষম্যমূলক আইনের কারণে এই বিশেষ শ্রেণিকে গ্রেপ্তার করা যাবে না৷ সরকারি কর্মচারীদের মধ্যে যারা দুর্নীতির সঙ্গে জড়িত, তাদের আইনের আওতায় আনতে দুর্নীতি দমন কমিশন বাধাগ্রস্ত হবে৷ এছাড়া হত্যাসহ যে-কোনো ফৌজদারি অপরাধের ক্ষেত্রেই তারা এই সুরক্ষা পাবেন৷”\nতিনি আরো বলেন, ‘‘এই আইন দিয়ে সব সরকারি বেআইনি কাজে কর্মচারীকে সুরক্ষা দেয়া হলো৷ তাহলে প্রশ্ন ওঠে, সবাই কি দুর্নীতি বা অপরাধের সঙ্গে জড়িত? আমরা তা মনে করি না৷ আমরা মনে করি, দুর্নীতি বা অপরাধের সঙ্গে জড়িতদের সংখ্যা কম৷ তাহলে এই আইন দিয়ে গুটি কয়েকের জন্য সবাইকে অপবাদের মধ্যে ফেলা হলো কেন?”\nজনপ্রশাসন প্রতিমন্ত্রী ফরহাদ হোসেন অবশ্য এ বিষয়ে ভিন্নমত পোষন করেন৷ তিনি বলেন, ‘‘এই আইনে বলা হয়েছে ‘দায়িত্ব পালনের সঙ্গে সম্পর্কিত’৷ এখন কেউ যদি দায়িত্বের বাইরে গিয়ে কোনো ফৌজদারি অপরাধ করেন, তাহলে তাকে গ্রেপ্তারে সরকারের কোনো অনুমতি নিতে হবে না৷ ঘুস খওয়া বা দুর্নীতি করা সরকারি কর্মচারিদের দায়িত্বের মধ্যে পড়ে না৷ হত্যা বা অন্য কোনো ফৌজদারি অপরাধ কারো দায়িত্বের মধ্যে পড়ে না৷ এইসব অপরাধ যদি কোনো সরকারি কর্মচারী করেন, তাহলে তাকে গ্রেপ্তারে কোনো অনুমতি লাগবে না৷ কিন্তু কেউ সরকারের একটি প্রকল্প বাস্তবায়ন করছেন, সেখানে কেউ মামলা করে দিলো, এক্ষেত্রে গ্রেপ্তারে সরকারের অনুমতি লাগবে৷ তা না হলে সরকারের কাজ ব্যাহত হবে৷ প্রশাসন গতি হারাবে৷ প্রশাসনে কাজের গতি আনার জন্যই এই আইন৷ কেউ যদি সরকারের কাজে কোনো বাড়িতে তল্লাশি চালান, তাহলেও তো অবৈধ অনুপ্রবেশের মামলা হতে পারে৷ কিন্তু এটা তো সরকারি কাজ৷”\nতবে ড. ইফতেখারুজ্জামান মনে করেন, ‘‘আসলে সরকারি কর্মচারিদের চাকরি থেকে অবসরে যাওয়ার আগ পর্যন্ত পুরোটাই তার দায়িত্বকালীন সময়৷ দায়িত্বের সঙ্গে সম্পর্কিত৷ এই আইনের ফলে তারা যে-কোনো ধরনের ফৌজদারি অপরাধে অনুমতি ছাড়া গ্রেপ্তার থেকে রেহাই পাচ্ছেন৷ ফলে তিনি এর সুযোগ নিয়ে পালিয়ে যেতে পারেন৷ তদন্ত প্রভাবিত করতে পারেন৷ মোট কথা, তিনি আসামি হয়েও বিশেষ সুবিধা পাচ্ছেন৷ এটা কোনোভাবেই মেনে নেয়া যায় না৷ এটা দেশের নাগরিকদের সঙ্গে বৈষম্যমূলক৷”\nআর এই আইনটি দেশের সর্বোচ্চ আদালতের আদেশ উপেক্ষা করে প্রণয়ন করা হয়েছে বলে মনে করেন তিনি৷ তিনি বলেন, ‘‘২০১৩ সালে সরকারি কর্মচারীদের গ্রেপ্তারে সরকারের পূর্বানুমতির বিধান রেখে দুদক আইন সংশোধন বিল জাতীয় সংসদে পাস হয়৷ কিন্তু ২০১৫ সালের ৩০ জানুয়ারি দেশের সর্বোচ্চ আদালত সংশোধনী বাতিলের আদেশ দেয়৷”\nএদিকে সাবেক মন্ত্রিপরিষদ সচিব আলী ইমাম মজুমদার ডয়চে ভেলেকে বলেন, ‘‘আমি মনে করি, নতুন এই আইনটির প্রয়োজন ছিল না৷ ফৌজদারী কার্যবিধির ১৯৭ ধারায় বলা আছে, কোনো সরকারি কর্মচারীর বিরুদ্ধে ফৌজদারি অপরাধে চার্জশিট দিতে হলে নিয়োগকারী কর্তৃপক্ষের অনুমোদন লাগবে৷ এটাই যথেষ্ট ছিল৷ নতুন আইনটি করা হয়েছে অকারণে৷”\nতিনি আরো বলেন, ‘‘ফৌজদারি অপরাধের ক্ষেত্রে কেন গ্রেপ্তার করা যাবে না? একজন পুলিশ কনস্টেবল যদি অবৈধ কোনো কিছু করতে গিয়ে ধরা পড়েন, তাহলে তাকে আপনি গ্রেপ্তার করবেন না, এটা কেমন কথা?”\nপ্রসঙ্গত, নতুন এই আইনের ৪২(২) ধারা মতে, কোনো সরকারি কর্মচারীর ফৌজদারি অপরাধে শাস্তি এক বছরের কম হলে তিনি চাকরি থেকে বরখাস্ত হবেন না৷ তাকে তিরস্কার, পদোন্নতি স্থগিত, পদাবনমন জাতীয় বিভাগীয় ব্যবস্থার বিধান রাখা হয়েছে৷\nসোর্স: দুর্নীতিবাজদের রুখতে পারবে সরকারি চাকরি আইন?


এই ইসি'র অধীনেই নির্বাচনে যাচ্ছে বিএনপি! | Priyo Chandpur\nHome / শীর্ষ / এই ইসি’র অধীনেই নির্বাচনে যাচ্ছে বিএনপি!\nএই ইসি’র অধীনেই নির্বাচনে যাচ্ছে বিএনপি!\nসরকারের কাছ থেকে বিন্দুমাত্র ছাড় না পাওয়ার সব আলামত দৃশ্যমান হওয়ার পরও নিজেদের অস্তিত্ব রক্ষায় আগামী জাতীয় সংসদ নির্বাচনে যাচ্ছে বিএনপি।\nদলের দায়িত্বশীল পর্যায় থেকে জানা গেছে, নির্বাচন বয়কট বা প্রতিহত করার অতীত সিদ্ধান্তকে তারা ‘আত্মঘাতী’ বলে মনে করছেন। এমন সিদ্ধান্তে দলটি আর যাবে না বলেই সিদ্ধান্ত তাদের।\nঘটনা যাই ঘটুক এম নুরুল হুদা নেতৃত্বাধীন নতুন নির্বাচন কমিশনের অধীনেই একাদশ জাতীয় সংসদ নির্বাচনে অংশ নেবে। তবে নির্বাচনের আগ মুহূ্র্ত পযর্ন্ত নানা ইস্যুতে সরকারকে তটস্ত রাখবে বিএনপি।\nসোমবার (০৬ ফেব্রুয়ারি) নতুন নির্বাচন কমিশন গঠনের পর খালেদা জিয়ার সভাপতিত্বে অনুষ্ঠিত বিএনপির জাতীয় স্থায়ী কমিটির বৈঠকে বিষয়টি নিয়ে দীর্ঘ আলোচনা হয় বলে জানা গেছে।\nসূত্রমতে, চলমান রাজনৈতিক পরিস্থিতিতে বর্তমান সংবিধানের আলোকে শেখ হাসিনার অধীনেই আগামী জাতীয় সংসদ নির্বাচনে যাওয়ার ফাঁকফোকর খুঁজছিল বিএনপি। দাবি দাওয়ার কিছু অংশ পূরণ হলেই জোট শরিকদের নিয়ে নির্বাচনে অংশ নেওয়ার পক্ষে দলটি।\nকারণ, বিএনপির তৃণমূল থেকে শীর্ষ পযায় পযর্ন্ত বেশিরভাগ নেতা মনে করেন ২০১৪ সালের ৫ জানুয়ারির নির্বাচন বয়কট করে রাজনৈতিকভাবে পিছিয়ে গেছে বিএনপি। ২০১৯ সালের নির্বাচন বয়কট করলে অস্তিত্ব সংকটে পড়বে দলটি।\nসুতরাং ক্ষমতায় যেতে না পারলেও ‘সম্মানজনক’ আসন নিয়ে জাতীয় সংসদে প্রধান বিরোধী দলের ভূমিকায় অবতীর্ণ হতে হবে বিএনপিকে। এতে করে রাজনীতিতে টিকে থাকার সুযোগ পাবে প্রয়াত রাষ্ট্রপতি জিয়াউর রহমানের হাতে গড়া বিএনপি।\nএসব বিষয় বিবেচনা করেই নতুন নির্বাচন কমিশন গঠনের আড়াই মাস আগে গত ১৮ নভেম্বর স্বেচ্ছাপ্রণোদিত হয়ে ১৩ দফা প্রস্তাব পেশ করেন খালেদা জিয়া। গত ১৮ ডিসেম্বর গণভবনে গিয়ে ১৩দফা প্রস্তাবের সার সংক্ষেপ রাষ্ট্রপতিকে দিয়ে আসেন তিনি।\nকিন্তু নির্বাচন কমিশন গঠন প্রক্রিয়ার শুরুতেই হোঁচট খায় বিএনপি। কারণ, সার্চ কমিটি গঠনে খালেদা জিয়ার প্রস্তাব আমলে না নেওয়া হয়নি। এর পরও নিরপেক্ষ নির্বাচন কমিশন গঠন প্রক্রিয়ায় শেষ ‘সুযোগ’ হিসেবে সার্চ কমিটিতে নাম প্রস্তাব করে বিএনপি।\nসূত্রমতে, বিএনপি জোটের দেওয়া অন্তত ২৬টি নামের মধ্যে চূড়ান্ত পযায়ে কেবল মাহবুব তালুকদার-ই কমিশনার হিসেবে নির্বাচন কমিশনে ঠাঁই পেয়েছেন। প্রধান নির্বাচন কমিশনারসহ অপর চারজনকে নিয়ে ঘোর আপত্তি আছে বিএনপির।\nবিশেষ করে বিএনপি-জামায়াত জোট সরকারের আমলে ‘বাধ্যতামূলক’ অবসরে পাঠানো মুক্তিযোদ্ধা কর্মকর্তা এম নুরুল হুদাকে প্রধান নির্বাচন কমিশনার (সিইসি) করায় চিন্তিত বিএনপি। এই কমিশনের অধীনে নির্বাচনে যাওয়া ঠিক হবে কি না?- তা নিয়ে প্রশ্ন ওঠে স্থায়ী কমিটির বৈঠকে।\nজানা গেছে, দলের বৃহত্তর স্বার্থে সব রকম প্রতিকূল পরিস্থিতি মেনে নিয়েই আগামী নির্বাচনে যাওয়ার কথা চিন্তা করছে বিএনপি। দলের হাইকমান্ড মনে করেন, গত ১০ বছরে একাধিকবার বিএনপি ভাঙার চেষ্টা হয়েছে। কিন্তু সে চেষ্টা সফল হয়নি। ৫ জানুয়ারির নির্বাচনে বিএনপির একজন নেতাও দলীয় সিদ্ধান্তের বাইরে যান নি।\nকিন্তু ২০১৯ সালের নির্বাচনে অংশ না নিলে ভাঙানের মুখে পড়বে বিএনপি। সুতরাং দলের ভাঙন ঠেকানো, অস্তিত্ব রক্ষা, রাষ্ট্রপরিচালনায় নিজেদের অংশিদারিত্ব প্রতিষ্ঠা, নেতা-কর্মীদের মধ্যে আত্মবিশ্বাস ফেরানো ও কাজের ক্ষেত্রে প্রস্তুত করার জন্য হলেও আগামী নির্বাচনে যাবেন বিএনপির চেয়ারপারসন খালেদা জিয়া।\nকিন্তু দলের ভেতর থেকে একটি অংশ নির্বাচনে না যাওয়ার ব্যাপারে তাকে চাপ দিচ্ছেন বলে জানা গেছে। সরকারের কাছ থেকে সুবিধাভোগী ওই অংশটির যুক্তি হলো-বর্তমান সংবিধানের আলোকে শেখ হাসিনার অধীনে নির্বাচনে গিয়ে ক্ষমতায় যাওয়ার কোনো সম্ভবনা নেই। খামোখা নির্বাচনে অংশ নিয়ে সরকারের বৈধতা দেওয়া ঠিক হবে না।\nতবে শেষ পযর্ন্ত বিএনপির এ অংশটির স্বপ্ন পূরণ হওয়ার সম্ভবনা খুবই কম বলে জানা গেছে। দলের অস্তিত্ব রক্ষায় এবং তৃণমূল ও মাঠ পযায়ের কর্মীদের চাওয়াকে প্রাধান্য দিয়ে আগামী নির্বাচনের সদলবলে অংশ গ্রহণের পক্ষে অবস্থান নিতে যাচ্ছেন খালেদা জিয়া।\nনাম প্রকাশ না করার শর্তে বিএনপির একজন শীর্ষ নেতা বলেন, আপ্রাণ চেষ্টা করছি বিএনপিকে নির্বাচনে নিতে। কিন্তু দলের ভেতর থেকে একটি অংশ অনবরত চেয়ারপারসনকে নির্বাচনে না যাওয়ার পরামর্শ দিচ্ছেন।(বাংলা নিউজ)\nPrevious ‘প্রধানমন্ত্রীর নির্দেশে কাজ করি, কোনো রাঘব বোয়াল চিনি না’\nNext অভিযানে গিয়ে দুদক কর্মকর্তা রক্তাক্ত


সোমবার রাত ১:৫০\nপ্রকাশ : জুলা ০৮, ২০২০ | Comments Off on ‘বিসিএসের আগেই বিয়ে, চাপটা একটু বেশিই ছিল’\nবৈশ্বিক মহামারির থাবায় থমকে গেছে গোটা বিশ্ব। কোথাও নেই সুসংবাদ। গোটা বিশ্ব যেন মৃত্যুপুরী। প্রিয় মাতৃভূমি বাংলাদেশও ভালো নেই। এই দুঃসংবাদের সময় জাতিকে সুসংবাদ দিয়েছে পিএসসি।\nকারো মুখে জয়ের আনন্দের উচ্ছ্বাস। কারো চেহারায় গ্লানির ছাপ। বলছিলাম ৩৮তম বিসিএসের চূড়ান্ত ফল প্রকাশের কথা। ৩৮তম বিসিএসের চূড়ান্ত মেধা তালিকায় স্থান করে নিয়েছে ইসলামী বিশ্ববিদ্যালয়ের কম্পিউটার সায়েন্স অ্যান্ড ইঞ্জিনিয়ারিং বিভাগের সাবেক শিক্ষার্থী নাসির উদ্দিন। তিনি শিক্ষা ক্যাডারে (আইসিটি, মেধা ক্রম ১০) সুপারিশ প্রাপ্ত হয়েছেন। বর্তমানে তিনি জনতা ব্যাংকের প্রধান কার্যালয়ে আইটি ডিভিশনে কর্মরত আছেন। নাসির উদ্দিনের সাথে বিভিন্ন বিষয় নিয়ে কথা বলেছেন ইসলামী বিশ্ববিদ্যালয় শিক্ষার্থী সিয়াম।\nসিয়াম: কেমন আছেন?\nনাসির উদ্দিন: আলহামদুলিল্লাহ, ভালো আছি। ধন্যবাদ আপনাকে।\nসিয়াম: বিসিএসই কেন আপনাকে দিতে হবে মনে হলো?\nনাসির উদ্দিন: অন্য টেকনিক্যাল স্টুডেন্টদের মতো প্রথম দিকে আমারও কোনো পরিকল্পনা ছিল না বিসিএস পরীক্ষায় অংশগ্রহণ করার। তবে ডিজিটাল বাংলাদেশ নিয়ে সরকারের যুগান্তকারী পদক্ষেপ নেওয়া ও সেই সাথে আইসিটি বিষয়ে ব্যাপক কাজের ক্ষেত্র তৈরি হওয়ায় বিসিএসের প্রতি আগ্রহ তৈরি হয়।\nসিয়াম: আপনি ইঞ্জিনিয়ারিং ছেড়ে বিসিএসে আসলেন কেন?\nনাসির উদ্দিন: আমি কিন্তু আমার টেকনিক্যাল ফিল্ডেই আছি। এই সেক্টরকে ডেভেলপ করার জন্য কিছুটা হলেও আমার টেকনিক্যাল জ্ঞান কাজে লাগাতে পারবো।\nসিয়াম: আপনার কাজ ছিল পৃথিবীব্যাপী, কিন্ত আপনি একটা গণ্ডির মধ্যে চলে আসছেন। এমন সীমাবদ্ধ জায়গায় আসার কারণ কী?\nনাসির উদ্দিন: আমি আসলে সেটা মনে করি না। আমার কাছে মনে হয় কোনো বেসরকারি সফটওয়্যার ফার্মে কাজ করলে আমি বরং সেখানেই আবদ্ধ হয়ে যেতাম। আইসিটি শিক্ষা ক্যাডারে আরও বেশি কাজ করার সুযোগ আছে। প্রফেশনাল স্কিলকে ডেভেলপ করে দেশকে সত্যিকার অর্থেই ডিজিটাল বাংলাদেশ হিসেবে রূপান্তর করে, চতুর্থ শিল্প বিপ্লবের চ্যালেঞ্জ মোকাবিলায় ভূমিকা রাখতে পারবো বলে আশা করি।\nসিয়াম: বিসিএসে আসার গল্পটা যদি বলতেন?\nনাসির উদ্দিন: বিসিএসে আশার ইচ্ছেটা কখনোই ছিল না। তারপরও বন্ধুদের সাথে শখ করে ৩৫তম বিসিএসে আবেদন করি। খুব বেশি পড়ার সুযোগ হয়নি। প্রশ্ন খুব কঠিন হওয়ায় ম্যাথ, ইংলিশ ও বিজ্ঞান ভালো করায় টিকে যাই। এর পর আসলে নিজের ভেতরে আত্মবিশ্বাস তৈরি হয়।\nসিয়াম: বিসিএসের প্রস্তুতি কীভাবে নিলেন?\nনাসির উদ্দিন: সত্যি করে বলতে গেলে বিসিএসের জন্য খুব প্ল্যান করে, রুটিন করে পড়াশোনা কখনো করা হয়নি। তবে যতটুকু করেছি তা কার্যকরী ওয়েতে করেছি, সারা দিন-রাত বই নিয়ে পড়ে থাকিনি। যতক্ষণ ভালো লেগেছে, ততক্ষণ পড়েছি। কোনো কোচিংয়ে ভর্তি হইনি। যতটুকু পড়তাম, যে বিষয়ে পড়ছি, সেটা ভালোভাবে জানার চেষ্টা করতাম এবং জানাটাকে উপভোগ করতাম। পড়াশোনার মধ্যে আনন্দ খুঁজে পাওয়াটাই মনে হয় যেকোনো পরীক্ষায় ভালো করার আসল সিক্রেট।\nসিয়াম: বিসিএসকেই কেন আইডেন্টি হিসেবে নিতে হবে বলে আপনার মনে হলো?\nনাসির উদ্দিন: বাংলাদেশের প্রেক্ষাপটে নিঃসন্দেহে ক্যাডার সার্ভিসে নিজের আইডেন্টিটি তৈরি করা গর্বের। সেজন্যই আমি অনুপ্রাণিত হয়েছি।\nসিয়াম: সংসার ও চাকরি সামলিয়ে বিসিএসের পড়াশোনা কীভাবে কন্টিনিউ করলেন?\nনাসির উদ্দিন: পড়াশোনা তো সারা শিক্ষা জীবনব্যাপী করতে হয়েছে। সংসার যে শুধুই সামলাতে হয়েছে এমন না, সংসার প্রিপারেশন নেওয়ার ক্ষেত্রে সহায়ক ছিল। চাকরি করে পড়াশোনা করাটা বেশ টাফ। তবে এর মধ্যেও যতটুকু সম্ভব চেস্টা করেছি।\nসিয়াম: ৩৮তম বিসিএসে বিবাহিতদের জয় জয়কার। আপনার স্ত্রীর থেকে সাপোর্ট ছিল কেমন?\nনাসির উদ্দিন: স্ত্রীর সাপোর্ট ছাড়া আসলে কতটুকু সম্ভব হত বলা মুশকিল। বিশেষ করে পড়াশোনা না করতে চাইলে বার বার পড়তে বসার কথা। একটা বিষয় না বললেই নয়, যখন রাত জেগে পড়তাম আমার প্রচণ্ড মাথা ব্যাথা করতো, পড়া কোনোভাবেই মাথায় ঢুকতো না, তখন আমার স্ত্রী মাথা ম্যাসাজ করে দিতো এবং মাথার ব্যাথা ভালো হয়ে যেত। ফলে আমি আরও বেশি সময় পড়তে পারতাম।\nসিয়াম: গত ১০ বছরে বিসিএসের প্রতি যে মোহ শিক্ষার্থীদের মধ্যে তৈরি হলো, সেটা আগে দেখা যায়নি। বিসিএসের প্রতি এই মোহের কারণ কী?\nনাসির উদ্দিন: আর্থিক নিরাপত্তা (বিশেষ করে সর্বশেষ জাতীয় বেতন কাঠামোতো বেতন বৃদ্ধি) সামাজিক মর্যাদা, জব সিকিউরিটি।\nসিয়াম: বিসিএস মানেই কী ট্যালেন্টের মাপকাঠি?\nনাসির উদ্দিন: ট্যালেন্ট অবশ্যই সহায়ক। কিন্তু বিসিএসই একমাত্র ট্যালেন্টের মাপকাঠি না।\nসিয়াম: আপনি করপোরেট কোম্পানিতে যে পরিমাণ অর্থনৈতিকভাবে স্বাবলম্বী হতে পারতেন। শিক্ষা ক্যাডারে তো সেই সুযোগ নেই। কেন ভালো সুযোগ ছেড়ে তার চেয়ে কম সুযোগ সুবিধায় চলে আসলেন?\nনাসির উদ্দিন: আর্থিক বিষয় দেখেই যে ক্যারিয়ার প্ল্যান করেছি, বিষয়টি সেরকম না। কারও কারও পছন্দের কিছু জায়গা থাকে, যেখানে সে আর্থিক সুবিধা কম পেলেও কমফোর্ট ফিল করে। আমার ক্ষেত্রেও সেটি হয়েছে। তাছাড়া সরকারি জবে বর্তমান সুযোগ-সুবিধা যেকোনো করপোরেট কোম্পানিগুলোর চেয়ে কোনো অংশে কম না।\nসিয়াম: বেসরকারি সেক্টরে কী সিকিউরিটির অভাব, না অন্য কিছু, না সামাজিকভাবে ইনসিকিউরড?\nনাসির উদ্দিন: জব ইনসিকিউরিটি, কাজের প্রেসার, বসের ঝাড়ি। বর্তমান সিচুয়েশনে এটা আরও প্রকট হয়েছে। মহামারির মধ্যে বেসরকারি চাকরিজীবীদের স্যাক করার ঘটনা ঘটছে, বেতন ঠিকমতো পাচ্ছে না, পেলেও ফুল বেতন দেওয়া হচ্ছে না।\nসিয়াম: বিসিএস শিক্ষায় আসার কারণ কী?\nনাসির উদ্দিন: অবিশ্বাস্য হলেও সত্য, বিসিএস শিক্ষা আমার ক্যাডার চয়েস লিস্টের দ্বিতীয়তে ছিল। আগ্রহ এবং প্যাশনের কারণেই আসা।\nসিয়াম: একাডেমিক ও বিসিএস কোনটাকে গুরুত্ব দিয়ে পড়াশোনা চালিয়েছেন?\nনাসির উদ্দিন: আসলে আমি একাডেমিক লাইফ শেষ হওয়ার আগে চাকরির কোনো পড়াই পড়ি নাই। যখন যেটার গুরুত্ব দেওয়া উচিৎ ছিল, সেটাই করেছি। যদিও এখন কম্পিটিশন অনেক বেশি, যারা বিসিএস দিতে চায় তাদেরকে একাডেমিক এবং জব রিলেটেড পড়াশোনা সমন্বয় করে পাশাপাশি চালিয়ে যাওয়া উচিৎ। তবে কোনোভাবেই একাডেমিক পড়ালেখাকে অবজ্ঞা করা উচিৎ নয়।\nসিয়াম: বিসিএসে উত্তীর্ণ হওয়ার আগ পর্যন্ত সংগ্রামের গল্পটা কেমন ছিল?\nনাসির উদ্দিন: আসলে স্ট্রাগল ছাড়া ভালো কিছু অর্জন করা কঠিন। আমি বিসিএস শেষ করার আগেই বিয়ে করেছিলাম। স্বাভাবিকভাবেই আমার স্ট্রাগলটা একটু বেশিই ছিল। পড়ালেখার পাশাপাশি প্রচুর টিউশন করতে হতো। তবে টিউশন দারুণ কাজে দিয়েছে আমায়।\nসিয়াম: অন্য ক্যাডারের জন্য আবার বিসিএস দেওয়ার ইচ্ছা আছে?\nনাসির উদ্দিন: আমার শেষ বিসিএস ছিল এটা। এজ শেষ তাই আর অংশগ্রহণের সুযোগ নাই।\nসিয়াম: নবীনদের বিসিএস প্রস্তুতি কীভাবে নেওয়া উচিত?\nনাসির উদ্দিন: সিলেবাসটা ভালো করে বুঝে, সিলেবাস ধরে ধরে বেসিক বইয়ের সাথে যেকোনো রেফারেন্স বই পড়লে সুযোগ বেশি থাকবে। সবচেয়ে গুরুত্বপূর্ণ নিজের দূর্বল সাইটটা খুঁজে বের করা এবং সেটা রিকভার করার চেষ্টা করা। কম-বেশি যতটুকুই পড়ুন না কেন, সেটা যেন কার্যকরী ওয়েতে হয়।\nসিয়াম: প্রিয় ক্যাম্পাসের অনুজদের প্রতি পরামর্শ কী?\nনাসির উদ্দিন: জুনিয়রদের উদ্দেশে একটা কথাই বলব, বাস্তবতা ও পছন্দের ভিত্তিতে আগে নিজের ক্যারিয়ার ভিশন ঠিক করে ফেলতে হবে। আর সেটা অর্জনে যা যা করা দরকার সেটাই করতে হবে।


যে পার্কে যেতে হয় নগ্ন হয়ে! - MysmsBD.Com Login Sign Up HomeSms ZoneTube Home › অন্যরকম খবর › সাধারন অন্যরকম খবর › যে পার্কে যেতে হয় নগ্ন হয়ে! যে পার্কে যেতে হয় নগ্ন হয়ে!In সাধারন অন্যরকম খবর - Sep 30 at 11:26pm এবার আর নগ্ন হয়ে ঘুরলে পুলিশি হয়রানির শিকার হতে হবে না। এটা ফ্রান্সের ন্যুডিস্টদের জন্য অনেক বড় একটা সুখবর বলে মনে করা হচ্ছে। ফ্রান্সের প্যারিসে নগ্নদের জন্য পার্ক তৈরি করা হচ্ছে। সেখানে সবাই নগ্ন হয়ে যেতে পারবেন, পারবেন ঘুরতে, পারবেন সকল কাপড় ছেড়ে শরীর চর্চা করতে বা বই পড়তে।\nশহরে একটি মাত্র জায়গা আছে যেখানে নগ্নতাবাদীরা জড়ো হয়ে বিভিন্ন অনুষ্ঠান করতে পারে। সেটি হচ্ছে রগার লি গাল সুইমিং পুল। কিন্তু এটি এটা সবদিন খোলা থাকে না। Facebook Twitter Googleplus Pint Noyon Khan Posts 3254 Post Views 1409 Related আরও দেখুন অন্যান্য ক্যাটাগরি মৃত্যুদণ্ড কার্যকরের ২১ বছর পর হত্যাকারীকে নির্দোষ ঘোষণা! Yesterday at 2:42pm 322 মা-বাবার জন্য সতীত্ব বিক্রি করলো মেয়ে! Yesterday at 1:10pm 649 হাতির আক্রমণ থেকে বাঁচতে পরিবার নিয়ে গাছের মগডালে আশ্রয়, রাত্রিবাস! Thu at 4:11pm 287 স্ত্রীকে দিয়ে দেহ ব্যবসা যাদের রীতি! Wed at 9:13pm 1239 ভ্যাম্পায়ার হতে প্রেমিককে রক্ত খাওয়ালো প্রেমিকা! Wed at 1:37pm 683 অভিনব বিয়ের অতিথি পেঙ্গুইনরা! Wed at 8:52am 158 গান শুনে বাঘিনী বাইরে, আহত অনেকেই! Mon at 4:02pm 410 ৩ টি বউ সংসারে থাকা যে গ্রামের রীতি! Mon at 11:20am 592 পাঠকের মন্তব্য (0)Please login To write comment


এক লাইনে স্পিডে চলে এলো দুই লোকাল ট্রেন, ঘটে গেলো বড় বি-পত্তি! কোনোরকমে বাঁ-চলেন যাত্রীরা, ভাইরাল ভিডিও! – Update News\nHome/নিউজ/এক লাইনে স্পিডে চলে এলো দুই লোকাল ট্রেন, ঘটে গেলো বড় বি-পত্তি! কোনোরকমে বাঁ-চলেন যাত্রীরা, ভাইরাল ভিডিও!\nkolkata buzz24x7 August 11, 2021\tনিউজ, ভিডিও Leaveacomment 42 Views\nনিজস্ব প্রতিবেদন:ইন্টারনেট জগতে আমরা প্রায় সময় নানান ধরনের ভিডিও ভাইরাল হতে দেখি। এই ভিডিওগুলো আমাদের দৈনন্দিন জীবনের সময় কাটাতে অত্যন্ত সাহায্য করে থাকে। প্রতিনিয়ত এই ভিডিও গুলির মাধ্যমে আমরা বহির্বিশ্বের অনেক জিনিস সম্পর্কে ধারণা লাভ করতে পারি।\nআজকের এই বিশেষ প্রতিবেদনে আমরা এমন কিছু আশ্চর্যকর ভিডিও সম্পর্কে আলোচনা করতে চলেছি যা খুব সহজেই আপনাকে অবাক করে রেখে দেবে।সম্প্রতি সোশ্যাল-মিডিয়ায়-ভাইরাল একটি ভিডিওতে দেখা যাচ্ছে একটি স্টেশনের মধ্যে মুখোমুখি দুই ট্রেনের সংঘর্ষ হচ্ছে। সম্ভবত কোনভাবে লাইন পরিবর্তিত না হওয়ায় দুটি ট্রেন মুখোমুখি এসে পড়েছে।\nযার ফলস্বরুপতাদের মধ্যে সংঘর্ষ দেখা দিয়েছে। কিন্তু শেষ পর্যন্ত কোনরকমে প্রাণে বেঁচে যান যাত্রীরা। ইন্টারনেটে এই ভিডিওটি ঝড়ের গতিতে ভাইরাল হয়েছে।দর্শকদের সুবিধার্থে ভিডিওটি প্রতিবেদন এর সাথে সংযুক্ত করা হয়েছে। চাইলে আপনারাও এই ভিডিওটি দেখে আসতে পারেন।ভিডিওটি দর্শকদের কেমন লেগেছে তা জানাতে অবশ্যই ভুলবেন না। আপনার মন্তব্য আমাদের কাছে অধিক তাৎপর্যপূর্ণ।\nTags local trains train accident viral video\nPrevious দেশলাই ও আঠা দিয়ে উঁচু ঢিপি বানিয়ে কড়াইয়ে ডিম রেখে তাতে আ-গু’ন লা-গি’য়ে দিলেন যুবতী, তু-মু’ল ভাইরাল ভিডিও!\nNext ট্রেন লাইনের ওপর রাখা হলো বড় বাটি, ওপর দিয়ে চলে গেলো ট্রেন, কী হলো তারপর! রইলো ভিডিও!


টি-টোয়েন্টি বিশ্বকাপে নেই মরকেল পদবির কেউ? | দ্যা গ্লোবাল নিউজ ২৪\nটি-টোয়েন্টি বিশ্বকাপে নেই মরকেল পদবির কেউ?\nস্পোর্টস ডেস্কঃ মার্চে পর্দা উঠতে যাচ্ছে ক্রিকেটের মহা আসর টি-টোয়েন্টি বিশ্বকাপের। আসন্ন বিশ্বকাপ সামনে রেখে অংশগ্রহণকারী সব দেশই ব্যস্ত তাদের নিজেদের দল গোছাতে। ইতোমধ্যে প্রায় সব দেশ নিজেদের দল ঘোষণা করে দিয়েছে, ঘোষণা করা হয়েছে দক্ষিণ আফ্রিকার স্কোয়াডও। ঘোষিত বিশ্বকাপ দলে নাম নেই অ্যালবি মরকেল ও মরনে মরকেলের।\nএর আগের পাঁচটি টি-টোয়েন্টি বিশ্বকাপেই খেলেছেন দুই ভাই। ওয়ানডে বিশ্বকাপে যদিও অ্যালবির খেলা হয়নি, তবে মরনে খেলেছেন ২০১১ ও ২০১৫ বিশ্বকাপে।সব মিলিয়ে ২০০৭ এর ওয়েস্ট ইন্ডিজ বিশ্বকাপের পর এবারই প্রথম বিশ্বকাপের দক্ষিণ আফ্রিকা দলে মরকেল পদবির কেউ নেই।\nমরকেলদের দলে জায়গা না পাওয়াকে দক্ষিণ আফ্রিকার কোচ ও অধিনায়ক দেখছেন দুর্ভাগ্য হিসেবে। কোচ রাসেল ডমিঙ্গো দলের ভারসাম্যের দিকে ইঙ্গিত দিয়ে বলেছেন, ‘অ্যালবি খুবই ভালো করছে, কিন্তু গত কিছুদিন দলে নিয়মিত খেলছে ডেভিড ভিসে। আমাদের বোলিং অলরাউন্ডার দরকার, কিন্তু অ্যালবি মূলত ব্যাটিং অলরাউন্ডার। আর মরনে সাদা বলে খুব ভালো করেছে। বিশ্বকাপে তার অভিজ্ঞতার অভাবটা আমরা বোধ করব, কিন্তু আমরা তো দলে সর্বোচ্চ ১৫ জনই নিতে পারি।’\nপ্রটিয়া অধিনায়ক ফাফ ডু প্লেসির কথাতেও একই সুর। তিনি বলেন, ‘দলে আমরা এমন অনেক বোলারকে পেয়েছি, যারা শেষের ওভারগুলোতে বল করতে স্বচ্ছন্দ বোধ করে। অ্যাবট, রাবাদা, মরিসের মতো বোলাররা আছে। দলে এখন অনেক বিকল্প, সে জন্য মরনে সুযোগ পেল না। অ্যালবিরও দুর্ভাগ্য, সে একজন ব্যাটিং অলরাউন্ডার। আমাদের লাইনআপে সাত নম্বরে একজন বোলিং অলরাউন্ডার প্রয়োজন।’\nতবে এখনও দলে ফেরার সুযোগ রয়েছে মরনে মরকেলের। তবে সেটা ডেল স্টেইনের বিকল্প হিসেবে। ডেল স্টেইন এখনও ইঞ্জুরিতে আছেন। তাকেও দলে রাখা হয়েছে। তিনি যদি বিশ্বকাপের আগে চোট কাটিয়ে না ফিরতে পারেন সেক্ষেত্রে দলে ডাক পেতে পারেন মরনে।\nPrevious : সিরিয়ায় যুদ্ধবিরতিতে একমত যুক্তরাষ্ট্র-রাশিয়া\nNext : জনমত জরিপে এগিয়ে হিলারি!


প্রকাশিত: ০৩:২৩ পিএম, ২৭ জুন ২০১৯\nকথায় বলে নিখুঁত কোনো কিছুই নয়। অনেক সাফল্যের ভেতরেও লুকিয়ে থাকে ব্যর্থতা। তারই প্রমাণ দিয়ে ভারতীয় ইতিহাসের সর্বোচ্চ আয় করা সিনেমা ‘বাহুবলী’ এখন হাসির পাত্র।\nভাইরাল হয়েছে ছবিটিতে হাস্যকর ভুলে ভরা কিছু দৃশ্যের ছবি ও ভিডিও। চোখ ধাঁধানো সেট ডিজাইন, টানটান উত্তেজনার গল্প, রোমাঞ্চকর অ্যাকশন, শক্তিশালী সংলাপের ফাঁক গলে এই ভুলগুলো হয়তো খালি চোখে অনেকেই আমলে নেননি।\nচলুন, আনন্দবাজারের দেয়া তথ্যের ওপর দাঁড়িয়ে দেখে নেয়া যাক বাহুবলী ছবির সেই ভুলগুলো-\nছবিটিতে একটি দৃশ্য ছিলে হাতির তাণ্ডব চালানোর। পিছনেই হাতি মারমুখী হয়ে আছে, সবাই ছুটোছুটি করছেন প্রাণভয়ে। এমন দৃশ্যে অবলীলায় একজন হাসছেন! পরিচালক বা সম্পাদকের চোখ এড়ালেও তা খেয়াল করেছেন অনেক দর্শক।\nবাহুবলীর শুরুর দিকে রাজমাতা যখন শিশু বাহুবলীকে নিয়ে নদী পেরোচ্ছিলন তখন একবার লং শটে নদীটিকে দেখান পরিচালক। নদীতে তখন যা জল দেখানো হয়, তা হেঁটেই পেরিয়ে আসা যায়। কিন্তু নদীর ভিতরেই পিছলে গিয়ে তলিয়ে যাওয়ার উপক্রম হওয়ার পর দেখা যায় জল হঠাৎই খুব বেড়ে যায়। কয়েক সেকেন্ডের মধ্যে এমনটা কী করে হয়? পরিচালক কী নেশাগ্রস্ত ছিলেন?\nআরেকটি দৃশ্যে দেখা যায় প্রতীকী দানবের দিকে বিশাল একটি লোহার দণ্ডে আগুন লাগিয়ে ছুড়ছেন বাহুবলী। অথচ পরের দৃশ্যেই দানবের পেটে গিয়ে যখন সেই অগ্নিশলাকা বিঁধছে, তার দৈর্ঘ্য কমে এতটুকু হয়ে যায়! এও এক কন্টিনিউয়েশনের ভুল।\nদেবসেনার মারামারির দৃশ্যে ভুলবশত এক জন ডামিকে স্পষ্টতই চিনিয়ে ফেলছেন পরিচালক। দেবসেনার পোশাক পরা সেই ডামির হাত ও পা দেখলেই বোঝা যাচ্ছে তিনি তো দেবসেনা নন, এমনকি কোনও মহিলাও নন। তিনি এক জন পুরুষ! কী হাস্যকর অবস্থা।\nছবিতে ষাঁড়দের দৌড়ে যাওয়ার দৃশ্যে লং শটে দেখা যাচ্ছে সব ক’টা ষাঁড় দুধসাদা। এ দিকে পরের দৃশ্যে ক্যামেরা জুম করলে দেখা যাচ্ছে তার মধ্যে একটি ষাঁড় কালচে হয়ে গিয়েছে।\nএকটি দৃশ্যে দেখা যায় বল্লালদেবের বাবা উত্তেজিত হয়ে টেবিলের সব গ্লাস ফেলে দিচ্ছেন। কিন্তু পরের দৃশ্যে সব কাচের গ্লাসগুলি অক্ষত অবস্থায় টেবিলের উপরেই দেখা যায়। এ কী ভাবে সম্ভব? গ্লাসগুলো নিশ্চয় জাদু জানে না!\nবাহুবলী ও দেবসেনা যখন যৌথ ভাবে তিরের লড়াই করে শত্রু দমন করছেন, তখন তাদের তূণে মোটেও সব মিলিয়ে গোটা দশ-বারোর বেশি তির ছিল না। তাঁদের তূণও ‘অক্ষয়তূণ’ নয়। তা হলে শয়ে শয়ে শত্রু দমনের পরেও তূণে একই পরিমাণ তির অবশিষ্ট থাকে কী করে! কেবল কন্টিনিউয়েশনই নয়, এ ভুল বেখেয়ালেরও। যুদ্ধে এমন অযৌক্তিক বিষয় বারবারই ঘটেছে।\nবিয়ের প্রস্তাব দিতে শিবগামী বল্লালদেবের তরোয়ালটি কুন্তল সাম্রাজ্যে পাঠান। তার কথা মতো, মন্ত্রী তরোয়াল দিয়ে দেবসেনাকে প্রস্তাব গ্রহণ করতে বলেন। ভুল বোঝাবুঝির শুরু হয়। কাটাপ্পা এবং অমরেন্দ্র ভেবে বসেন, বাহুবলীর জন্যই বিয়ের প্রস্তাব পাঠানো হয়েছে। কিন্তু তা কেন ভাববেন? বাহুবলীর তরোয়াল তো তাঁর কাছেই ছিল এবং কাটাপ্পা তা দেখেনও। তা হলে এই সংশয় তৈরি হল কেন? গল্পটা যে দুর্বল তার প্রমাণও দেয় এই দৃশ্য।


মুর্শিদার ঝুঁপড়ি ঘরে বৃষ্টিতে ভিজছে মাস বয়সী শিশু (ভিডিও)- রুপান্তরবিডি মুর্শিদার ঝুঁপড়ি ঘরে বৃষ্টিতে ভিজছে মাস বয়সী শিশু (ভিডিও)- রুপান্তরবিডি – Daily Rupantor\nবৃহস্পতিবার, ০২ ডিসেম্বর ২০২১, ০৫:১৬ অপরাহ্ন\nমুর্শিদার ঝুঁপড়ি ঘরে বৃষ্টিতে ভিজছে মাস বয়সী শিশু (ভিডিও)- রুপান্তরবিডি\nআপডেট টাইম : বুধবার, ২২ এপ্রিল, ২০২০, ১০.২৫ এএম\nএম. শাহরিয়ার কামাল:\nলক্ষ্মীপুরের কমলনগরে মেঘনার তীঁরে এক মাস বয়সি শিশু বাচ্ছাকে নিয়ে ঝুঁপড়ি ঘরেই বসবাস করছে পরিবারটি। সংসার চালানোর কেউ নেই ।এর মাঝেই সর্বস্বঃ কেঁড়ে নিয়েছে নদী। ঝুঁপড়ি ঘরে বৃষ্টিতে ভিজে বাচ্ছাটি সহ পরিবারের ৬ জনই কাটিয়েছে নির্ঘুম রাত।সাথে রয়েছে ক্ষুদার গল্পে মোড়ানো মানবেতর জীবন!\nজানা যায়, উপজেলার সাহেবের হাট ইউনিয়নের ৫নং ওয়ার্ড কাদির পন্ডিতের হাট বাজার সংলগ্ন নদীর ঠিক ১০০ মিটার দুরে রাস্তার উপরে ঝুপঁড়ি ঘর উঠিয়ে বসবাস করছে এ অস্বচ্ছল পরিবারটি।\nএলাকাবাসী জানায়, দু’জন ছোট্ট সন্তান রেখে প্রায় একযুগ আগে মুর্শিদা বেগমের স্বামী মারা যায়।\nএরপর থেকে ছেলে শামীম আর মেয়ে তাছনুরকে বুকে নিয়ে মুর্শিদার জীবন যুদ্ধ। স্বপ্ন শামীম গোছাবে মায়ের দুঃখ।\nকাঠ ছিঁড়ানো স্বমিলে কাজ করতে গিয়ে গাছের আঘাতে আহত হয়ে চিকিৎসাধিন অবস্তায় ৪ বছর আগে মারা যায় শামীম।\nএর মাঝে চার-দুয়ার ফেরি করে মেয়ে তাছনুরকে বিয়ে দেন মা মুর্শিদা।সাথে জীবন জীবিকার যুদ্ধে\nমেয়ে-মেয়ের জামাতা নিয়ে কিছুদিন ভালো কাটলেও পরবর্তী মেয়ের জামাতা জাহাঙ্গীরও মারা যায়।\nবর্তমানে মেয়ে তাসলিমার ঘরের চার নাতি-নাতনী নিয়ে ঝুঁপড়ি ঘরেই মুর্শিদার মানবেতর বসবাস ।\nমুর্শিদা বেগম বলেন, প্রায় যুগেরও বেশি সময় আগে তার স্বামী মারা যায়। এরপর অভাব আর অনটনের সাথে পাল্লা দিয়ে জীবন চলা তার।\nস্বামী-সন্তানের পর পায়ের তলার মাটিটুকু বিলিন হয়ে গেছে নদীগর্ভে। বর্তমানে নদীর তীরে ঝুঁপড়ি ঘর উঠিয়ে মেয়ে তাছনুর তিন নাতনী আর একমাস বয়সী এক নাতি-সহ ছয়জনই বসবাস করছে গরীবের ভাগ্যে বরাদ্ধ থাকা ঝুঁপড়ি ঘর নামক ওই রাজপ্রসাদে।\nএ ব্যপারে সাহেবের হাট ইউনিয়ন পরিষদ চেয়ারম্যান প্রফেসর আবুল খায়ের জানান,অসহায় পরিবারটিকে ইউনিয়ন পরিষদ থেকে শুবিদা দেয়া সহ ব্যক্তিগত ভাবেও নানা সাহায্য করেন তিনি। পরিবারটিকে সরকারি ভাবে একটি ঘর করে দেয়ার চেষ্টা অব্যাহত আছে বলে জানান মানবিক এই চেয়ারম্যান।


শরীয়ত মোতাবেক পবিত্র লাইলাতুল কদরের ফাজায়েল ও ৫টি বিশেষ আমল | BDTodays.com\nশরীয়ত মোতাবেক পবিত্র লাইলাতুল কদরের ফাজায়েল ও ৫টি বিশেষ আমল\nকে এস এম আরিফুল ইসলাম, মৌলভীবাজার: ‘লাইলতুল কদর’ আরবি শব্দ। শবে-কদর হলো ‘লাইলাতুল কদর’ -এর ফারসি পরিভাষা। কয়েক শতাব্দী মুঘল শাসন এবং উপমহাদেশে ফারসি রাজকীয় ভাষা থাকার কারণে ধর্ম, সাহিত্য, সংস্কৃতি ও বিচার-আচারের বহু ফারসি শব্দ আমাদের সংস্কৃতির সাথে একাকার হয়ে গেছে। ‘সালাতের’ পরিবর্তে নামাজ, ‘সাওমের’ পরিবর্তে রোজার মতো লাইলাতুল কদর এর ফারসি পরিভাষা শবে কদর সাধারণ মানুষের কাছে তাই বেশি পরিচিত।\nলাইলাতুল কদর (আরবি: لیلة القدر) এর অর্থ অতিশয় সম্মানিত ও মহিমান্বিত রাত বা পবিত্র রজনী। আরবি ভাষায় ‘লাইলাতুল’ অর্থ হলো রাত্রি বা রজনী এবং ‘কদর’ শব্দের অর্থ সম্মান, মর্যাদা, মহাসম্মান। এ ছাড়া এর অন্য অর্থ হলো—ভাগ্য, পরিমাণ ও তাকদির নির্ধারণ করা। ইসলাম ধর্ম অনুসারে, এ রাতে ইসলামের মহানবী, মুহাম্মদের অনুসারীদের সম্মান বৃদ্ধি করা হয় এবং মানবজাতির ভাগ্য পুনর্নির্ধারণ করা হয়। তাই মুসলমানদের কাছে এই রাত অত্যন্ত পুণ্যময় ও মহাসম্মানিত হিসেবে পরিগণিত। আরবি ‘লাইলাতুন’ শব্দের অর্থও রাত বা রজনী। কদর অর্থ সম্মানিত, মহিমান্বিত। সুতরাং লাইলাতুল কদরের অর্থ সম্মানিত রজনী বা মহিমান্বিত রজনী।\nলাইলাতুল কদরের গুরুত্ব ও ফজিলত:\nএ ব্যাপারে মহান আল্লাহ বলেন, ‘রমজান এমন মাস যাতে কুরআন নাযিল হয়েছে-’ (বাকারা : ১৮৫)। এ রাতটি রমজানের কোন তারিখে? রাসূলুল্লাহ সা: একটি রহস্যময় কারণে তারিখটি সুনির্দিষ্ট করেননি। ইমাম বুখারি, ইমাম মুসলিম, ইমাম আহমদ ও ইমাম তিরমিযী কর্তৃক বর্ণিত হাদিসে বলা হয়েছে হজরত আয়েশা রা: বর্ণনা করেছেন, নবী করীম সা: বলেছেন, ‘কদরের রাতকে রমজানের শেষ দশ রাতের কোনো বেজোড় রাতে খোঁজ কর’।\nলাইলাতুল কদরের ফজিলতগুলো সংক্ষেপে নিম্নরূপ:-\n১) এই রাতটি হাজার মাস হতে উত্তম- কল্যাণময় (কুরআন)\n২) এই রাতেই পবিত্র কুরআন নাযিল করা হয়েছে। (কুরআন)\n৩) এই রাতে ফেরেস্তা নাযিল হয় এবং আবেদ বান্দাহদের অবস্থা পর্যবেক্ষণ করেন।\n৪) ফজর পর্যন্ত এ রাতে পুরাপুরি শান্তি ও নিরাপত্তার (কুরআন)\n৫) এই রাতে প্রত্যেকটি ব্যাপারে অত্যন্ত বিজ্ঞানসম্মত ও সুদৃঢ় ফায়সালা জারি করা হয়। (কুরআন)\n৬) এই রাতে ইবাদতে মশগুল বান্দাদের জন্য অবতরণকৃত ফেরেশতারা দু’আ করেন। (হাদিস)\nগুনাহমুক্ত বা গুনাহ মাফ:\nযে ব্যক্তি লাইলাতুল কদরে ঈমান সহকারে ও আল্লাহর নিকট হতে বড় শুভফল লাভের আশায় ইবাদতের জন্য দাঁড়িয়ে থাকবে, তার পিছনের সব গুনাহ মাফ হয়ে যাবে।’ (বুখারি-মুসলিম) এ রাতে কল্যাণ থেকে একমাত্র হতভাগ্য লোক ছাড়া আর কেউ বঞ্চিত হয় না। (ইবনে মাজাহ-মিশকাত) এই রাতে আমাদের করণীয় কী? পবিত্র লাইলাতুল কদরের রাত্রিতে অনেক আমলি করা যায় তন্মধ্যে কয়েকটি বিশেষ আমল নিয়ে নিচে আলোচনা করা হলো:-\n১) কুরআন অধ্যয়ন:\nএই রাতে পবিত্র কুরআন নাযিল হয়েছে। মানব জাতির এ বিরাট নিয়ামতের কারণেই এ রাতের এত মর্যাদা ও ফজিলত। এ কুরআনকে ধারণ করেলেই মানুষ সম্মানীত হবে, দেশ ও জাতি মর্যাদাবান হবে; গোটা জাতির ভাগ্য বদলে যাবে। কাজেই এ রাতে অর্থ বুঝে কুরআন পড়তে হবে। কুরআনের শিক্ষাকে ব্যক্তি ও সমাজ জীবনে প্রতিষ্ঠার শপথ গ্রহণ করতে হবে। বাছাইকৃত কিছু আয়াত এ রাতে মুখস্তও করা যেতে পারে। যাদের কুরআনের উপর প্রয়োজনীয় জ্ঞান রয়েছে তাঁরা এ রাতে একটি দারসও প্রস্তুত করতে পারেন।\n২) কিয়ামূল লাইল বা রাত্রি জাগরণ:\n‘কিয়ামুল লাইল’ অর্থ হল রাত্রি জাগরণ। মহান আল্লাহর জন্য আরামের ঘুম স্বেচ্ছায় হারাম করে রাত জেগে ইবাদত করা আল্লাহর প্রিয় বান্দাহদের একটি গুন। মহান আল্লাহ তার প্রিয় বান্দাহদের পরিচয় দিয়েছেন এভাবে ‘তারা রাত্রী যাপন করে রবের উদ্দেশ্যে সিজদাবনত হয়ে ও দাঁড়িয়ে থেকে।’(সূরা ফুরকান : ৬৪)\nরাসূল সা: রমজানের শেষ দশদিন মসজিদে ইতেকাফে থাকতেন এবং ইবাদতে গভীর মনোনিবেশ করতেন। কাজেই আমরা কোনো একটা বিশেষ রাতকে নির্দিষ্ট না করে হাদিস অনুযায়ী অন্তত রমজানের শেষ দশ দিনের বেজোড় রাতগুলোতে লাইলাতুল কদরের সৌভাগ্য লাভের আশায় ইবাদতে মশগুল হই। রাসূল সা: বলেন- ‘যে ব্যক্তি এ রাত থেকে বঞ্চিত হবে সে সমগ্র কল্যাণ ও বরকত হতে বঞ্চিত হবে। এর কল্যাণ থেকে একমাত্র হতভাগ্য লোক আর কেউ বঞ্চিত হয় না।’ (মিশকাত)\n৩) জিকির ও দোয়া করা:\nজবাবে নবী (সা) বলেন, এ দোয়া পড়বে- আল্লাহুম্মা ইন্নাকা আফুব্বুন কারিমুন তুহিব্বুল আফওয়া ফা’ফু আন্নি।” অর্থাৎ ‘আয় আল্লাহ তুমি বড়ই মাফ করণেওয়ালা এবং বড়ই অনুগ্রহশীল। মাফ করে দেয়াই তুমি পছন্দ কর। অতএব তুমি আমাদেরা গুনাহগুলো ক্ষমা করে দাও।’\n৪) আত্মসমালোচনা বা আত্মবিচার:\nআত্মসমালোচনা অর্থ আত্মবিচার। অর্থাৎ আপনি নিজেই নিজের পর্যালোচনা করুন।। জীবনের ফেলে আসা দিনগুলোতে আল্লাহর কতগুলো হুকুম অমান্য করেছেন, আল্লাহর ফরজ ও ওয়াজিবগুলো কতটা পালন করেছেন এবং তা কতটা নিষ্ঠার সাথে করেছেন, ইচ্ছায় ও অনিচ্ছায় কি কি বড় গুনাহ আপনি করে ফেলেছেন, আল্লাহর গোলাম হিসাবে আল্লাহর দ্বীন প্রতিষ্ঠায় আপনি কতটুকু ভূমিকা রেখেছেন- এগুলো ভাবুন, যা কিছু ভালো করেছেন তার জন্য আল্লাহর শুকরিয়া আদায় করুন, আর যা হয়নি তার জন্য আল্লাহর ভয় মনে পয়দা করুন, সত্যিকার তওবা করুন।\n৫) বিশেষ মুনাজাত:\nবিশেষ মুনাজাতের মাধ্যমে বান্দার বন্দেগি ও আল্লাহর রবুবিয়াতের প্রকাশ ঘটে। বান্দাহ তার প্রভূর কাছে চায়। প্রভূ এতে ভীষণ খুশি হন। মহন আল্লাহ তার বান্দার প্রতি এতটাই অনুগ্রহশীল যে, তিনি তার কাছে না চাইলে অসস্তুষ্ট হন। ‘যে আল্লাহর নিকট কিছু চায় না আল্লাহ তার উপর রাগ করেন’- (তিরমিযি)। ‘দোয়া ইবাদতের মূল”- (আল হাদিস)।’ যার জন্য দোয়ার দরজা খোলা তার জন্য রহমতের দরজাই খোলা রয়েছে’- (তিরমিযি)। কাজেই আমরা কায়মনোবাক্যে আল্লাহর দরবারে মুনাজাত করব, ক্ষমা চাইব, রহমত চাইব, জাহান্নাম থেকে মুক্তি চাইব।\nমহিমান্বিত রজনী লাইলাতুল কদর:\nমহান আল্লাহ তায়ালা মহিমান্বিত এই রজনীতেই পবিত্র কোরআন অবতীর্ণ করেন; হেরা পর্বতের গুহায় ধ্যানমগ্ন মুহাম্মদ (সা.) এর কাছে প্রথম পৌঁছান মুক্তির বাণী ‘ইকরা বিসমি রাব্বিকাল্লাজি খালাক’। আর এই রাতের মাহাত্ম্য বর্ণনা করতে গিয়ে পবিত্র কোরআন শরিফের সূরা কদরে আল্লাহ পাক বলেন, ‘লাইলাতুল কাদরি খাইরুম মিন আলফি শাহ্র’। অর্থাৎ হাজার মাসের চেয়ে সর্বোত্তম এই রাত।\nএ রাতে শেষ আসমানে এসে আল্লাহ রাব্বুল আলামিন তার বান্দাদের উদ্দেশে বলতে থাকেন, ‘তোমাদের মাঝে এমন কে আছো, যে আমার কাছে নাজাত চাও? কল্যাণ চাও? তোমাদের মধ্যে কে আছো, যে মুক্তি চাও?’ মহান রবের এই আহ্বানে সাড়া দিয়ে রহমত, বরকত ও মাগফিরাত লাভের আশায় শবে কদরে মুসলমানরা আজ সারা রাত ইবাদত-বন্দেগির মধ্য দিয়ে কাটাবেন।\nএছাড়াও শবে কদরের বিশেষ আমলসমূহ হলো নফল নামাজ-তাহিয়্যাতুল অজু, দুখুলিল মাসজিদ, আউওয়াবিন, তাহাজ্জুদ, ছলাতুত তাসবিহ, তাওবার নামাজ, সলাতুল হাজাত, সলাতুশ শোকর ও অন্যান্য নফল ইত্যাদি পড়া। সুরা কদর, সুরা দুখান, সুরা মুজ্যাম্মিল, সুরা মুদ্দাচ্ছির, সুরা ইয়া-সিন, সুরা ত্ব-হা, সুরা আর রহমান ও অন্যান্য ফজিলতের সুরা তিলাওয়াত করা; দরুদ শরিফ বেশি বেশি পড়া; তাওবা ইস্তিগফার অধিক পরিমাণে করা; দোয়া কালাম, তাসবিহ তাহলিল, জিকির আসকার ইত্যাদি করা।\nবিডিটুডেস/এএনবি/ ১৫ মে, ২০২০\nbangla news bangla paper bangladesh daily newspaper bangladesh newspaper online bd news bd news bangla bd newspapers bdnews24 bdtoday daily bangla newspaper daily newspaper bd online news paper অনলাইননিউজপেপার অনলাইনপত্রিকা লাইলাতুল\t2020-05-15\nPrevious: কুমিল্লা ট্রাকে করে পাচারকালে সাড়ে ৭ হাজার ইয়াবাসহ আটক-৩\nNext: পাহাড়ে র‍্যাবের অভিযানে ওয়ানশুটার গানসহ আটক-২


শাবি সংবাদদাতা | প্রকাশের সময় : ১৩ ফেব্রুয়ারি, ২০২২, ২:২৫ পিএম\nঅবশেষে ভিসির কার্যালয়ে বসে অফিস করছেন শাহজালাল বিজ্ঞান ও প্রযুক্তি বিশ্ববিদ্যালয়ের (শাবিপ্রবি) ভিসি প্রফেসর ফরিদ উদ্দিন আহমেদ। শিক্ষামন্ত্রীর নির্দেশে বিশ্ববিদ্যালয়ের চ্যান্সেলরের সিদ্ধান্তের আগ পর্যন্ত আগের মতো স্বাভাবিক নিয়মেই অফিস করবেন তিনি।\nগত ১৬ জানুয়ারি লেডিস হলের প্রভোস্টের পদত্যাগ দাবি আন্দোলনে পুলিশি হামলার পর দীর্ঘ ২৮ দিন নিজ বাসভবন থেকে বের হন নি তিনি। সেদিনের ঘটনার পর শিক্ষার্থীরা ভিসির বাসভবনের সামনে ভিসি বিরোধী আন্দোলন গড়ে তুলে অবস্থান কর্মসূচি ও আমরণ অনশন শুরু করেন। এতে করে ক্যাম্পাসে সৃষ্ট অচলাবস্থা নিরসনে শিক্ষার্থীদের সাথে আলোচনা করতে গত শুক্রবার ক্যাম্পাসে আসেন শিক্ষামন্ত্রী ডা. দীপু মনি। আন্দোলনের পর সেদিনই প্রথমবারের মতো বাসভবন থেকে বের হন ভিসি। শিক্ষামন্ত্রী ভিসিকে দুঃখ প্রকাশ করতে বললে শনিবার দুপুরে এক বিবৃতিতে দুঃখ প্রকাশ করে ১৬ জানুয়ারির ঘটনায় আহতদের প্রতি সহমর্মিতা প্রকাশ করেন তিনি।\nএদিকে শিক্ষামন্ত্রীর সাথে আলোচনা ফলপ্রসূ হয়েছে বলে উল্লেখ করে তাঁর আশ্বাসে আপাতত আন্দোলন প্রত্যাহারের ঘোষণা দেন শিক্ষার্থীরা। শনিবার রাতে সংবাদ সম্মেলনে শিক্ষার্থীরা বলেন, শুক্রবার মাননীয় শিক্ষামন্ত্রী ও শিক্ষা উপমন্ত্রী মহোদয়ের আমাদের আমন্ত্রণে শাবিপ্রবিতে এসেছিলেন। মন্ত্রী মহোদয়ের সাথে আমাদের ফলপ্রসূ আলোচনা হয়েছে। তিনি আমাদের সকল দাবি আন্তরিকতার সহিত শুনেছেন। এজন্য আমরা মাননীয় মন্ত্রীদ্বয়’কে আন্তরিকভাবে ধন্যবাদ জানাচ্ছি। মাননীয় শিক্ষামন্ত্রী ও শিক্ষা উপমন্ত্রী মহোদয় আমাদের সকল দাবি মেনে নিয়ে বাস্তবায়নের আশ্বাস দেওয়ায় তাদের প্রতি পূর্ণ আস্থা রেখে আমরা আমাদের আন্দোলন আপাতত প্রত্যাহার করে নিলাম এবং আমাদের দাবি পূরণের অপেক্ষায় থাকলাম।\nঘটনাপ্রবাহ: শাবি পরিস্থিতি\nশাবির অনশনরত শিক্ষার্থীদের চিকিৎসা সেবা বন্ধ!\nআজও শাবি ভিসির জন্য খাবার নিয়ে ভেতরে যেতে পারেনি শিক্ষকরা !\nশাবির ভিসি বিরোধী আন্দোলনে অর্থের যোগান, সিলেট নিয়ে আসা হচ্ছে সাবেক দুই শিক্ষার্থীকে\nভিসি ভবনে পুনরায় বিদ্যুৎ সংযোগ\nঅধ্যাপক ফরিদ উদ্দিনের পক্ষে অন্য ভিসিদের অবস্থান


নগরে মানুষ বেড়েছে, সে হারে সংস্থাগুলোর সক্ষমতা বাড়েনি\nগোলটেবিলে মেয়র সাঈদ খোকন\nঢাকা দক্ষিণ সিটি করপোরেশনের (ডিএসসিসি) মেয়র মোহাম্মদ সাঈদ খোকন বলেছেন, গত এক দশকে ঢাকা নগরী যেভাবে সম্প্রসারিত হয়েছে, লোকসংখ্যা বেড়েছে, সে অনুযায়ী নগরের সেবাদাতা সংস্থাগুলোর জনবল ও সক্ষমতা বাড়েনি। এ কারণে যখন পরিবহনে সমস্যা দেখা দেয়, তখন তা সামাল দিতে হিমশিম খেতে হয়। আবার যখন মশা বাহিত রোগ দেখা দেয় তখন তা নিয়ন্ত্রণ করতে আরো হিমশিম খেতে হয়। তবে এখন সময় এসেছে সক্ষমতা বাড়ানোর এবং কাজে সমন্বয়হীনতা দূর করানোর। প্রধানমন্ত্রী শেখ হাসিনা সেবাদাতা সংস্থাগুলোর সক্ষমতা বাড়াতে এবং সমন্বয়হীনতা দূর করতে পরামর্শ দিয়ে যাচ্ছেন। এ ছাড়া তিনি প্রকৌশলীদের ইলেকট্রিক গণপরিবহনের সম্ভাব্যতা যাচাইয়ের আহ্বান জানিয়েছেন। গতকাল শনিবার রাজধানীর ইঞ্জিনিয়ার্স ইনস্টিটিউশনের কাউন্সিল হলে ‘গণপরিবহনের\nশৃঙ্খলা রক্ষায় করণীয়’ শীর্ষক গোলটেবিল বৈঠকে প্রধান অতিথির বক্তৃতায় তিনি এসব কথা বলেন।\nডিএসসিসি মেয়র বলেন, এরই মধ্যে গণপরিবহনের শৃঙ্খলা রক্ষায় ধানমন্ডি-নিউমার্কেট, এয়ারপোর্ট-গুলিস্তান এবং উত্তরা চক্রাকার বাস সার্ভিস চালু করা হয়েছে। এর মধ্যে কিছুটা সমস্যা দেখা দেওয়ায় উত্তরা চক্রাকার বন্ধ করা হয়েছে। নতুন করে পুরান ঢাকায় চক্রাকার বাস সার্ভিস চালু করা হবে। এভাবে ধারাবাহিক একটু একটু পরিবর্তনের মধ্যে দিয়ে দুই বছরে দৃশ্যমান পরিবর্তন আসবে।\nতিনি আরো বলেন, বৈঠকে কয়েকটি প্রস্তাব এসেছে যেগুলো গুরুত্বপূর্ণ। এর মধ্যে পরিবহন ব্যবস্থাকে ‘বিজনেস মডেলে’ রূপান্তর করতে হবে। একটা ব্যবসা বান্ধব পরিবহন তৈরি করা গেলে নগরীতে টেকসই পরিবহন ব্যবস্থা গড়ে উঠবে। এছাড়া বর্তমানে গণপরিবহনের মধ্যে বাসগুলোর পর্দা, গ্লাস, পাখাসহ আনুষঙ্গিক কিছু কাজ করা গেলে মানুষ গণপরিবহন মুখী হবেন। আপনাদের ছোট ছোট কিছু উদ্যোগ বা পরামর্শ যা বাস্তবায়ন করা গেলে গণপরিবহন আরো সুন্দর হবে।\nডিএসসিসি মেয়র বলেন, প্রতিদিন শহরে বিভিন্ন দুর্ঘটনা হচ্ছে, এটা অস্বীকার করার কোনো উপায় নেই। এসব দুর্ঘটনায় অনেকে প্রাণ হারাচ্ছে। কেউবা হতাহত হচ্ছে। বর্তমান সরকার গণপরিবহন খাতের সমস্যা সমাধানের লক্ষ্যে আমাকে প্রধান করে কমিটি গঠন করেছে। এ কমিটি নগরবাসীর কাছে দুই বছর সময় চেয়েছে। এ সময়ের মধ্যে রাজধানীর গণপরিবহন খাতের ইতিবাচক পরিবর্তন শুরু হবে।\nঢাকা মহানগর উত্তর ট্রাফিকের ডিসি প্রবীর কুমার রায় বলেন, পথচারীদের অসচেতনতার কারণে ৯০ ভাগ দুর্ঘটনা ঘটছে। ফুটওভার ব্রিজ থাকার পরও নগরবাসী সেসব ব্যবহার করছে না। এজন্য বনানীতে আমরা জনসচেতনতার জন্য একটি মডেল চালু করেছি। তিনি বলেন, কেউ যদি ওই সড়কে ফুটওভার ব্রিজ ব্যবহার না করে হেঁটে সড়ক পারাপারের চেষ্টা করে; তবে তাকে এক ঘণ্টা আটকে রাখা হয়। এ সময় তাকে পাঁচ মিনিটের চেয়ে যে জীবনের মূল্য বেশি সে বিষয়ে বোঝানো হয় এবং ট্রাফিক আইনের গুরুত্ব বুঝিয়ে সচেতন করা হয়।\nইঞ্জিনিয়ার ইনস্টিটিউশন, বাংলাদেশের (আইইবি) পুরকৌশল বিভাগ এবং নগর উন্নয়ন সাংবাদিক ফোরাম, বাংলাদেশ যৌথভাবে এ গোলটেবিল বৈঠকের আয়োজন করে। আইইবির পুরকৌশল বিভাগের সভাপতি প্রকৌশলী মো. হাবিবুর রহমানের সভাপত্বিতে গোলটেবিল বৈঠকে বিশেষ অতিথির বক্তৃতা করেন, আইইবির ভারপ্রাপ্ত সভাপতি প্রকৌশলী মো. নুরুজ্জামান, সম্মানী সাধারণ সম্পাদক খন্দকার মনজুর মোর্শেদ, পুরকৌশল বিভাগের সম্পাদক প্রকৌশলী শেখ তাজুল ইসলাম তুহিন, নগর উন্নয়ন সাংবাদিক ফোরাম-বাংলাদেশের সভাপতি অমিতোষ পাল, সাধারণ সম্পাদক মতিন আবদুল্লাহ প্রমুখ। গোলটেবিল বৈঠকের সঞ্চালনা করেন, আইইবির পুরকৌশল বিভাগে ভাইস-চেয়ারম্যান অধ্যাপক ড. মিজানুর রহমান।\nপরিবহন বিশেষজ্ঞ ড. এস এম সালেহ উদ্দিন বলেন, নগর গণপরিবহনের সমস্যা সমাধানে কৌশলগত পরিবহন পরিকল্পনা বা এসটিপি করা হলেও বিগত তার তেমন কোনো বাস্তবায়ন নেই। ছাত্র আন্দোলনের পর প্রধানমন্ত্রী পাঁচ থেকে ছয়টি নির্দেশনা দিলেও তার কোনো বাস্তবায়ন নেই।\nতিনি বলেন, শহরে সিটি টার্মিনাল নেই। কেন্দ্রীয় ট্রাফিক সিস্টেম এখনো গড়ে তোলা সম্ভব হয়নি। দেশে ভালো ট্রাফিক ইঞ্জিনিয়ার বা ট্রাফিক ইকোনমিস্ট নেই। গণপরিবহনের বিদ্যমান সমস্যাগুলোর সমাধান করতে হলে দুর্বলতাগুলোর সমাধান করে পরিকল্পিতভাবে কার্যক্রম পরিচালনা করতে হবে।\nবাংলাদেশ প্রকৌশল বিশ্ববিদ্যালয়ের প্রফেসর এবং আইইবির পুরকৌশল বিভাগের ভাইস-চেয়ারম্যান ড. মিজানুর রহমান বলেন, দেশের গণপরিবহন ব্যবস্থার পরিচালনা, সরবরাহ ও আইনগত অনেক ত্রুটি-বিচ্যুতি রয়েছে। এ ত্রুটিগুলোর সমাধান করা ছাড়া পরিববহন ব্যবস্থার উন্নতি করা সম্ভব হবে না।\nতিনি বলেন, আমাদের শহরের সড়ক যোগাযোগের নানা সমস্যা রয়েছে। বেশির ভাগ সড়ক উত্তর ও দক্ষিণমুখী। এ কারণে পূর্ব-পশ্চিম মুখো চলাচলকারীরাও উত্তর-দক্ষিণ মুখো সড়কে প্রবেশ করায় বিপত্তি ঘটছে।\nতিনি আরো বলেন, দেশের মোট জনসংখ্যার ১৬ ভাগ প্রতিবন্ধী রয়েছে। তাদের কথা মাথায় রেখে আমরা তেমন কোনো পরিকল্পনা গ্রহণ করতে পারিনি। গণপরিবহনে শৃঙ্খলা ফেরাতে হলে আমাদের নানাবিধ কার্যকর উদ্যোগ গ্রহণ করতে হবে।\nবাংলাদেশ ইনস্টিটিউট প্ল্যানার্সের (বিআইপি) সাধারণ সম্পাদক ড. আদিল মুহাম্মদ খান বলেন, কয়েক বছর ধরে আমরা শুনতে পাচ্ছি, শহরে কয়েক হাজার বাস নামানো হবে। কিন্তু, দৃশ্যমান কোনো অগ্রগতি দেখছি না। কয়েকটি বাস সার্ভিস চালু করা হলেও উত্তরা বাস রুট বন্ধ করা হয়েছে।\nতিনি বলেন, যেকোনো উদ্যোগ গ্রহণ করার আগে খুব চিন্তা-ভাবনা করে করতে হবে। কোনো কারণে ব্যর্থ হলে সেটা নিয়েও গবেষণা করতে হবে। বছরের বেশির ভাগ সময় গ্রীষ্মকাল থাকায় এয়ার কন্ডিশন সিস্টেমের বাস বাড়ানো এবং ওয়ার্ড ভিত্তিক গণপরিবহন ব্যবস্থা গড়ে তোলার পরামর্শ দেন।\nরাজধানীর গণপরিবহন গবেষক প্রকৌশলী ড. আবদুল আল মামুন বলেন, সিস্টেম ডেভেলপ করা গেলে ঢাকা শহরের গণপরিবহন পুরোপুরি শৃঙ্খলায় আনা সম্ভব হবে। এজন্য ‘বিজনেস মডেল’ গ্রহণ করে, তারই আলোকে ঢাকার গণপরিবহনগুলো কার্যকরভাবে গড়ে তুলতে হবে।


সাগর-রুনি হত্যার ৮ বছর র‌্যাবের কাছ থেকে এফবিআইয়ের ডিএনএ রিপোর্ট উধাও – Get the latest Videos from\nসাগর-রুনি হত্যার ৮…\nনিউজ২৪.ওয়েবসাইট: আলোচিত সাংবাদিক দম্পতি সাগর সারওয়ার ও মেহেরুন রুনি হত্যাকান্ডের আট বছরেও হত্যা মামলার তদন্তের কোন কুল কিনারা করতে পারেনি র‌্যাব। তারিখের পর তারিখ দিয়ে তদন্ত প্রতিবেদন দাখিলের দিন প্রায় ৭১ বার পেছানো হয়েছে। এভাবে কেবল তদন্তের নামে দীর্ঘ সময় ক্ষেপন করা হচ্ছে বলেও অভিযোগ করেছেন সাংবাদিক নেতারা। কারা, কি উদ্দেশ্যে তাদের এমন নির্মমভাবে হত্যা করেছে তা আজও অজানা। সাংবাদিক দম্পতি সাগর-রুনি হত্যার ৮ বছর হয়ে গেলো।\nতদন্ত সংশ্লিষ্টরা বলছেন, দুর্বৃত্তদের চারটি ডিএনএ মধ্যে দু’টি মিলেছে। এ দু’টিতে আসামিদের সম্পৃক্ততা পাওয়া যায়নি। সেগুলো ফের যুক্তরাষ্ট্রে এফবিআইর ল্যাবে পাঠানো হয়েছে। ওই রিপোর্ট পাওয়া গেলে আসামীদের সনাক্ত সহজ হবে। মুলত ডিএনএ টেষ্ট মিললেই এই হত্যাকান্ডের মুল রহস্য উদঘাটন হবে বলে র‌্যাব বছরের পর বছর ধরে দাবি করে আসছে। যুক্তরাষ্ট্রের এফবিআইয়ের ল্যাবের কাছ থেকে পাওয়া ডিএনএ নমুনা রিপোর্ট এখনও র‌্যাবে আদালতে পূর্ণাঙ্গভাবে দাখিল করেনি। এ নিয়ে আদালতের কাছে র‌্যাব প্রতিবারই তদন্ত প্রতিবেদন দাখিলের সময় বৃদ্ধির আবেদন করে। এটা নিয়ে নিহতের পরিবার ও সাংবাদিক নেতাদের মধ্যে এক ধরনের সন্দেহের সৃষ্টি হয়েছে। সাংবাদিক নেতারা দাবি করছেন, র‌্যাবের কাছ থেকে ডিএনএ নমুনার রিপোর্ট উধাও হয়ে গেছে। এই ডিএনএ নমুনা রিপোর্ট নিয়ে র‌্যাবের শীর্ষ কর্মকর্তারা কেউই গণমাধ্যমের কাছে মুখ খোলেন না।\nএদিকে ছেলে ও পুত্রবধূ হত্যা মামলার তদন্তের শেষ দেখতে আট বছর অপেক্ষা করে হতাশ হয়ে পড়েছেন সাংবাদিক সাগর সরওয়ারের মা সালেহা মনির। এখনও তদন্তের কোনো সুরাহা না হওয়ায় এই হত্যা মামলায় যারা আটক হয়ে কারাগারে আছেন, তাদের ছেড়ে দেওয়ার কথা বলেছেন তিনি।\nতদন্তকারীরা বলেন, মূলত কোনো হত্যাকান্ডের ঘটনায় দায়ের করা মামলার তদন্তে নেমে তদন্ত কর্মকর্তা প্রথমে হত্যাকান্ডের পেছনের কারণ খোঁজেন। এরপর আসামি শনাক্তকরণের চেষ্টা করেন, কোনো ধরনের ক্লু পেতে জব্দকৃত আলামত পরীক্ষা ও হত্যাকান্ডের শিকার ব্যক্তির খোয়া যাওয়া মালামাল উদ্ধারের চেষ্টা করেন। এসব একটি মামলা তদন্তের প্রাথমিক পর্যায়ের কার্যক্রম, ৮ বছর তদন্তের পরও সাগর-রুনি হত্যা মামলা ঠিক এরুপ প্রাথমিক পর্যায়েই রয়েছে। এখনো আসামি শনাক্তকরণ, জব্দকৃত আলামত পরীক্ষা ও নিহতদের খোয়া যাওয়া ল্যাপটপ উদ্ধারের চেষ্টায় রয়েছে তদন্ত সংস্থা।\nএদিকে গতকাল এই মামলার প্রতিবেদন দাখিলের জন্য দিন ধার্য ছিল। তবে নির্ধা‌রিত দিনে প্রতিবেদন দাখিল করতে পারেননি তদন্ত কর্মকর্তা র‌্যাবের অতিরিক্ত পুলিশ সুপার খন্দকার শফিকুল আলম। তাই ঢাকার মে‌ট্রোপ‌লিটন ম্যা‌জি‌স্ট্র্রেট দেবব্রত বিশ্বাস প্রতিবেদন দাখিলের জন্য ফের ২৩ মার্চ দিন ধার্য করেছেন। এ নি‌য়ে প্র‌তি‌বেদন দা‌খি‌লের তা‌রিখ ৭১ বার পেছালো।\nএবিষয়ে জানতে চাইলে তদন্ত কর্মকর্তা র‌্যাবের অতিরিক্ত পুলিশ সুপার খন্দকার শফিকুল আলম বলেন, গতকাল প্রতিবেদন দেইনি, আরও সময় লাগবে। তিনি বলেন, সময় চেয়েছি। প্রতিবেদন দাখিলের জন্য কোর্ট কতো তারিখ ধার্য করেছেন? এমন প্রশ্নে তিনি বলেন, সেটা তো কোর্ট সিদ্ধান্ত দিবে, কোর্টের সিদ্ধান্ত এখনো পাইনি।\nপ্রতিবেদন দাখিল করতে বিলম্ব হচ্ছে কেন? এর উত্তরে তিনি বলেন, আসামি শনাক্তকরণ হয়নি, এ কারণে দেরি হচ্ছে। হত্যাকান্ডে সন্দেহভাজন ৮ জনকে গ্রেপ্তার করা হয়েছে। এদের মধ্যে মহাখালী বক্ষব্যাধি হাসপাতালের চিকিৎসক নারায়ণচন্দ্র রায় হত্যাকান্ডের সঙ্গে কে কে জড়িত? এমন প্রশ্নে তিনি বলেন, সেটি আমার জানা নেই। তবে এ ঘটনায় ৬ জন কারাগারে রয়েছে। চলতি বছরে প্রতিবেদন দেওয়া সম্ভব কিনা, তাও নিশ্চিত নন তিনি।\nমামলার তদন্তকারী কর্মকর্তা বলেন, তিনি গত মে মাসে মামলার দায়িত্ব পেয়েছেন। তাই মামলাটি সম্পর্কে তিনি বিস্তারিত জানেন না। তবে মামলার তদন্ত প্রাথমিক পর্যায়ে রয়েছে। তিনি দায়িত্ব পাওয়ার পর উল্লেখযোগ্য কোনো অগ্রগতি নেই বলেও জানান তিনি।\nর‌্যাবের অতিরিক্ত পুলিশ সুপার খন্দকার শফিকুল আলম সে‌দিন উচ্চ আদালতকে জানান, তদন্তে কোনো ক্লু (সূত্র) পাওয়া যায়নি। চারটি ডিএনএ প্রতিবেদনের মধ্যে দু’টি মিলেছে। এ দু’টিতে আসামিদের সম্পৃক্ততা পাওয়া যায়নি বলে সেগুলো ফের যুক্তরাষ্ট্রে এফবিআইর ল্যাবে পাঠানো হয়েছে।\n২০১২ সালের ১১ ফেব্রুয়ারি রাতে রাজধানীর পশ্চিম রাজাবাজারে সাংবাদিক দম্পতি মাছরাঙা টেলিভিশনের বার্তা সম্পাদক সাগর সরওয়ার এবং এটিএন বাংলার জ্যেষ্ঠ প্রতিবেদক মেহেরুন রুনি তাদের ভাড়া বাসায় নির্মমভাবে খুন হন। পরের দিন রুনির ভাই নওশের আলী রোমান বাদী হয়ে শেরেবাংলা নগর থানায় মামলা করেন।\nপ্রথমে মামলাটির তদন্ত করেন শেরেবাংলা নগর থানার একজন কর্মকর্তা। ১৬ ফেব্রুয়ারি মামলার তদন্ত ভার পড়ে গোয়েন্দা পুলিশের (ডিবি) উত্তরের পুলিশ পরিদর্শক মো. রবিউল আলমের ওপর। তবে এর দুই মাস পর হাইকোর্টের আদেশে মামলাটির তদন্তের দায়িত্ব দেওয়া হয় র‌্যাবকে। সেই থেকে ৮ বছর পেরিয়ে গেলেও এখনো তদন্ত প্রতিবেদন দাখিল করতে পারেনি সংস্থাটি।\nতবে এর আগে দাখিল করা প্রতিবেদনে ডিএনএ প্রতিবেদন পাওয়ার কথা বলা হলেও চুরি যাওয়া ল্যাপটপ পাওয়া যায়নি বলে উল্লেখ করা হয়। ঘটনাস্থল থেকে জব্দ হত্যাকান্ডে ব্যবহৃত ছুরি, বটি, ছুরির বাট, সাগর-রুনির পরনের কাপড়, সাগরের হাত-পা যে কাপড় দিয়ে বাঁধা হয়েছিল সেই কাপড় ও রুনির পরনের টি-শার্ট পাঠানো হয়েছিল যুক্তরাষ্ট্রের ল্যাবরেটরিতে।\nএর আগে ৫৫ তম প্রতিবেদনে তদন্ত কর্মকর্তা আদালতকে জানান, যুক্তরাষ্ট্রের পরীক্ষাগার থেকে ডিঅক্সিরাইবোনিউক্লিক এসিড (ডিএনএ) পরীক্ষার রিপোর্টগুলো পাওয়া গেছে। সে রিপোর্ট ও অপরাধচিত্রের প্রতিবেদন (ক্রাইম সিন রিপোর্ট) পর্যালোচনায় দুইজন পুরুষের ডিএনএর পূর্ণাঙ্গ প্রফাইল পাওয়া গেছে। গ্রেফতারকৃত ৮আসামি, নিহত দুইজন এবং স্বজন মিলে ২১ জনের ডিএনএ নমুনা পরীক্ষার জন্য যুক্তরাষ্ট্রে পাঠানো হয়েছিল। এসব পরীক্ষায় সন্দেহভাজন খুনি শনাক্ত হয়নি।\nএই মামলায় গ্রেফতারকৃত ৮জনের মধ্যে পাঁচজন- রফিকুল, বকুল, সাইদ, মিন্টু ও কামরুল হাসান ওরফে অরুণ মহাখালীর বক্ষব্যাধি হাসপাতালের চিকিৎসক নারায়ণচন্দ্র রায় হত্যাকান্ডের সঙ্গে জড়িত। গ্রেফতার দেখানো হয় পারিবারিক বন্ধু তানভীর এবং বাসার নিরাপত্তাকর্মী পলাশ রুদ্র পাল ও হুমায়ূন কবীর। এদের মধ্যে তানভীর, মিন্টু ও পলাশ হাইকোর্ট থেকে জামিন পেয়েছে।\nঢিলেঢালাভাবে তদন্ত চলায় হতাশা প্রকাশ করেছেন নিহতদের পরিবার। মামলার বাদী ও রুনির ভাই নওশের আলম রোমান বলেন, তদন্ত কর্মকর্তা তো আদালতকে একটা কিছু জানাবেন। কিন্তু কোনো ফলোআপই জানাচ্ছেন না, আগ্রগতিই নাই।\nবরং বার বার সময় নিচ্ছেন, সর্বশেষ গতকালও সময় চেয়েছেন। আদালতও যেখানে বার বার সময় দিচ্ছেন, সেখানে আমাদের আর কি বলার আছে! সাগর-রুনির হত্যার বিচার চেয়ে আজ ঢাকা রিপোর্টার্স ইউনিটিতে সাংবাদিকদের বিক্ষোভ সমাবেশ অনুষ্ঠিত হবে। এ ব্যাপারে ঢাকা রিপোর্টার্স ইউনিটির সভাপতি রফিকুল ইসলাম আজাদ বলেন, ‘আমরা এ হত্যার বিচার চাই। কেনইবা এই হত্যার তদন্ত নিয়ে তালবাহানা করা হচ্ছে- সেটা আমরা জানতে চাই।’


শিরোনাম পড়ে অবাক হলেন তো? অবাক হওয়ারই কথা৷ অজয় দেবগনের থেকে এরকম কমেন্ট সচরাচর শোনা যায় না৷ কিন্ত এখানেই শেষ নয়৷ এক ইন্টারভিউ দেওয়ার সময় এমন মন্তব্য করলেন তিনি৷ কেন এরকম কথা বললেন ভাবছেন তো? তবে কোন কারণ ছাড়া কিন্তু বলেননি তিনি৷ আসলে অজয় দেবগন বরাবরই তাঁর কাজ নিয়ে খুব প্যাশিনেট৷\nএবার কাজ আর প্যাশন যখন একসঙ্গে আসে তখন তৈরি হয় এক একটা মাস্টারপিস৷ তেমনই একের পর এক সিনেমায় নিজের অসাধারণ অভিনয় ক্ষমতা প্রকাশ পেয়েছে বারবার৷ ফলত দু-দুটি ন্যাশানাল অ্যাওয়ার্ডও তাঁর ঝুলিতে৷ কাজ আর প্যাশনকে মিলিয়ে কথা বলতেই এমন কমেন্ট করলেন তিনি৷\nতাঁর মতে প্রেমে ঘনিষ্ঠ হওয়া ও ছবিতে অভিনয় করা একই কারণ দুটি কাজেই রয়েছে পুরোপুরি প্যাশন৷ এরপরই অবশ্য বললেন প্রোমোশনালের পার্টটা তাঁর কাছে বেশ বোরিং৷ বোরিং যে, তা নাহয় বোঝা গেল৷ তবে কতটা বোরিং সেটারও ব্যাখা দিলেন অজয়৷\nজানালেন বিছানায় ঘনিষ্ঠ হওযার পর মানুষ যেভাবে আবৃত করে সেটা যেমন বোরিং রুটিনের মতো, ঠিক তেমনই সিনেমার প্রোমোশানাল অ্যাক্টিভিটিও বেশ বোরিং৷ অজয় যেভাবে অভিনয় ও প্রেমের ঘনিষ্ঠতাকে তুলনা করলেন এভাবে অনেক অভিনেতা-অভিনেত্রীরাই হয়তো ভাবেন কিন্তু বলে উঠতে পারেন না৷ অজয় যেন তাদের সকলের মনের কথা মুখে এনে ধরলেন৷\n১৪ মার্চ, ২০১৮ ২৩:৫৭:১৪